Kaozeal:Geriadur Hemon-Huon - Wikipedia\nNe reomp ket holl gant ar memes gerioù, na gant an neptuegezh : meur a hini a ra fazi pe fazi, met ar fallakrañ ac'hanomp a ra ijinadennoù : https://br.wikipedia.org/w/index.php?title=Geriadur_Hemon-Huon&diff=next&oldid=1602416. Evel Kervernarzh ha Kordevez ? Bianchi-Bihan (kaozeal) 27 Du 2014 da 15:25 (UTC)\nKement hini ac'hanomp a c'hall ober fazi pe fazi, anat eo. Met skrivañ traoù hep gwiriañ netra a zo ober goap eus al lennerien, ha pa weler traoù faos evit degas tabut, ma n'eo ket evit evit touelliñ, evit petra eo?--Trec'hlid mitonet (kaozeal) 28 Du 2014 da 10:01 (UTC)\nDres pezh a laren : ... pa weler traoù faos evit degas tabut, ma n'eo ket evit touelliñ,. Ne welan takenn neptuegezh wikipedian ebet en un ali personel a live ken uhel, ganet diwar ar gredenn e c'haller lenn e spered an dud, ha savet gant ar c'hoant da gontañ droug diwar-benn labour ar re all. Bianchi-Bihan (kaozeal) 28 Du 2014 da 14:50 (UTC)\nPolow, ne gomprenan mann ez kemmoù : https://br.wikipedia.org/w/index.php?title=Geriadur_Hemon-Huon&diff=1630769&oldid=1630759 : n'hallfes ket sklaeraat? Bianchi-Bihan (kaozeal) 27 Meu 2015 da 14:42 (UTC)\nN'eus mister ebet koulskoude er pezh am eus graet :\nMeneg am eus graet eus an embannadur am eus dindan ma dorn - an daou en ul levr, ya, "moulet ez eus bet 11.000 skouerenn eus al levr-mañ, 6.000 skouerenn anezho keinet e plastik" (ma hini en o zouez) - merket 1978, hag er bajenn gentañ (n'em boa ket gwelet a-raok) un dedi "E koun an Aotrou F. VALLEE/Roparz Hemon" hag ur c'hopyright "L. Nemo 1978/Embanner R. Huon" ; moulet gant "TI-MOULEREZH 'Les Presses Bretonnes' 22000 Sant-Brieg"…\nEl linenn "betek-hen" em eus ouzhpennet un "evel", diwar patrom al linenn war-lerc'h diwar-benn "derou" : heptañ al linenn a vefe bet er-maez eus ar sujed ;\nHa kemeret ma flijadur o vont da welout penaos e oa kont gant ar "glout/gloud"…\nNe welan ket mat petra a vefe a-dreuz pe digomprenus… Po'low (kaozeal) 27 Meu 2015 da 16:30 (UTC)\nSe 'c'h arru 'wejoù : an hini a skriv a oar eus petra 'mañ kaozeal, ha n'eo ket evit kompren perk ne gompren ket al lennerien all. Ec'h an da adlenn sioul. Bianchi-Bihan (kaozeal) 27 Meu 2015 da 16:40 (UTC)\nDibenn e vuhez[kemmañ ar vammenn]\nhttps://br.wikipedia.org/w/index.php?title=Geriadur_Hemon-Huon&diff=next&oldid=1630777. E "dibenn e vuhez" n'eo ket un deiziad holloueziadurel. Bianchi-Bihan (kaozeal) 27 Meu 2015 da 14:48 (UTC)\nSavet eo ar pennad db Geriadur Hemon-Huon. Embannadur diwezhañ : 2005. Neuze, pa fell d'un den dianav ("kuzhet a-drek e IP" da laras piv-din-me) ober anv eus ur geriadur all embannet e 2014 ne ra nemet degas mesk. Tennet e vo ganin. n'en deus nemet sevel ur pennad all, diwar-benn ar geriadur all. Bianchi-Bihan (kaozeal) 18 Du 2015 da 07:34 (UTC)\nGevier ha tagadennoù ad hominem. Gwelet Kaozeal:Nouveau_Dictionnaire_Breton-Français/Français-Breton evit gouzout hiroc'h. Rudlamot (kaozeal) 18 Du 2015 da 18:23 (UTC)\nAdtapet diwar « https://br.wikipedia.org/w/index.php?title=Kaozeal:Geriadur_Hemon-Huon&oldid=1671575 »\nKemmoù diwezhañ degaset d'ar bajenn-mañ d'an 18 Du 2015, da 18:23.


Pajenn:Le Clerc - Ma beaj Jeruzalem, 1902.djvu/12 - Wikimammenn\nPajenn:Le Clerc - Ma beaj Jeruzalem, 1902.djvu/12\nkaer, skrivet gant ho pluen drant ha skanv, en ho yes karet, marellet gant skeudennou koant.\nMe ’zonj o devezo joa, goalc’h o c’halon.\nOber a reot, ouspen, eur vad dispar d’ezo.\nEun dra vraz a vanke da gals a Juzevien a veve en amzer Hor Zalver Jesus-Krist : ne gredent ket ’oa Doue an den-ze a velent dalc’h mad dirak o daoulagad, o ren eur vues santel, hag oc’h ober miraklou a ziskueze ervad goulskoude ’oa Mab Doue, Doue evel e Dad a zo en nenv.\nNi, kristenien katolik, a gred stard hag a gompren mad Hon Zalver benniget a oa Doue. Mes na gomprenomp ket kouls ’oa den ives, hag en deus bevet bues an dud, hor bues-ni, en eur c’horn douar a zo pell dious hon hini ha dishenvel dioutan.\nKredi e reomp a dra-zur ’oa den eveldomp ; mes ne gomprenomp ket avoalc’h peseurt mad den ’oa ha pe doare en doa da veva. Gouzout an traou-ze a zo c’huek d’an oll.\nC’hui, va mignon, ho peus guelet doare an dud du-ont hag o gisiou. Eno, ar c’his a jench nebeutoc’h eget en hor bro-ni, Breizis. Ar merc’hed a zo goloet ha paket o fenn hag o bleo hirio ken deread hag en amzer ar Verc’hes Vari. Ar zae a zo endro d’ar voazed a zo kel ledan ha ken modest hag an hini a c’holoe Hor Zalver. Meur a veach, marvad, o velet ar vugale gant o zammik sae hag o bleo rodellet, ho peus gwelet en ho sonj ar Mabik Jesus.\nAn douar dreist-oll na jench ket… hag an douar-ze ho peus breset eo an hini en deus harpet izili tener ar Mabik Jesus e Bethleem.\nBethleem, Jerusalem hag ar c’heariou-all a zo atao, var nebeut avoalc’h a dra, ar pez ma oant en amzer Jesus. Ar menesiou, an traoiennou, ar parkeier a zo ar memez tra, nemet n’int ket goloet gant ar guez glaz hag an drevajou\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Jeruzalem,_1902.djvu/12&oldid=107708 »


Brezel Rousilhon - Wikipedia\nRivinoù abati Santa Maria del Roure, ma voe emgannoù.\nBrezel Rousilhon (Guerre du Roussillon e galleg) zo ur brezel etre Bro-C'hall ha Spagn, harpet gant Portugal hag ar Rouantelezh-Unanet, hag a c'hoarvezas e Rousilhon hag en tu all d'ar Pireneoù, adal 1793 betek 1795.\n2.1 Trec'hioù ar jeneral Ricardos\nManuel Godoy, engravadur gant A. L. J de Laborde er Viaje histórico y pintoresco de España.\nJoão VI , roue Portugal.\nAbaoe 1792 e oa ar Republik c'hall o vrezelién ouzh an Impalaeriezh Santel ha Rouantelezh Prusia. Liammet e oa Rouantelezh Spagn ouzh Bourboned Bro-C'hall, met klask a reas chom neptu : diaes e voe avat adal ma voe enk war ar roue gall Loeiz XVI, kar da roue Spagn, ha pa'z eas an traoù war fallaat. Adal Here 1789 e kemennas Loeiz XVI da Carlos IV n'en devoa ket frankiz da fiñval ken.\nE 1793 e voe dibennet ar roue gall.\nTrec'hioù ar jeneral Ricardos[kemmañ | kemmañ ar vammenn]\nMarv ar roue gall d'an 21 a viz Genver 1793 a lakaas an tan etre an div vro. Kenkent e savas rouaned Spagn ha Portugal a-du gant ar Rouantelezh-Unanet evit enebiñ ouzh Bro-C'hall dispac'het.\nManuel Godoy a oa e penn ar gouarnamant spagnol a gasas kuit ar c'hannad gall Jean-François de Bourgoing, hag a dorras an darempredoù gant Bro-C'hall a zisklêrias ar brezel d'ar 7 a viz Meurzh.\nPrest e oa an arme c'hall adal deroù ar miz. Ha setu hi da dremen an harzoù. E penn an arme spagnol, mennet da adkemer an douaroù kollet kant vloaz a-raok e oa ar jeneral Antonio Ricardos.\nAr jeneral Antonio Ricardos Carrillo de Albornoz.\nUr morlu saoz ha spagnol a yeas da reiñ skoaz d'ar roueelourien c'hall ha da lakaat seziz war kêr Toulon. 25000 soudard arme Ricardos a aloubas Rousilhon adal ar 17 a viz Ebrel 1793 dre Saint-Laurent-de-Cerdans, a-raok diskenn saonenn an Tech betek Ceret, kemeret d'an 20 a viz Ebrel.\nD'an 19 a viz Mae 1793 e voe trec'het an arme c'hall, renet gant ar jeneral Dagobert en emgann Mas Deu, gant an arme spagnol. Bec'h avat o doe ar Spagnoled en Perpignan, etre ar 15 hag ar 17 a viz Gouhere 1793 . Met e gwengolo e kemeras kreñvlec'hioù an harzoù ha kêriadennoù saonenn ar stêr Tech : Banyuls-dels-Aspres, Céret, Arles-sur-Tech, hag ar re all.\nAdtapet diwar « https://br.wikipedia.org/w/index.php?title=Brezel_Rousilhon&oldid=1988173 »\nKemmoù diwezhañ degaset d'ar bajenn-mañ d'an 24 Ebr 2022, da 07:10.


Ar Brezel Bras | Becedia\nTem meur an abadenn Sevenadurioù-mañ : ar Brezel 14-18.\nRoger Laouenan istorour ha skrivagner ispisialiset war ar Brezel Bras, Alain Breteau kelenner war an istor e Gourin, Daniel Carre hag Andrea Ar Gal bet produet ganto an heuliad abadennoù radio diwar-benn lizhiri Loeiz Herrieu ha Jean-Jacques ar Floc'h a ra war-dro al lid en enor d'ar re varv er Brezel e Santez-Anna Gwened a vo klevet hiziv.\nPhilippe Lanoë a gonto deomp hiroc'h diwar-benn Rosalie e-barzh e gronikenn istor hag un tamm tro en diskouezadeg gouestlet da annezidi ar Mor-Bihan er Brezel Bras e raimp gant Mikael Le Bihannic e diellaoueg an departamant.\nGouelit ma daoulagad, Nous irons pleurer sur vos ombres, sed aze titl abadenn nevez Yann-Fañch Kemener diwar-benn istor ar soudard Julien Joa, eontr-bras dezhañ, bet graet ar brezel bras gantañ ha aet diwar-wel e fin ar bloavezh 1916 hep na vefe bet kaset keloù ebet d'e familh. E miz Meurzh tremenet eo bet adkavet roud anezhañ gant Yann-Fañch Kemener ha setu danvez fromus e abadenn nevez a vo tu gwelet en deizioù-mañ e Breizh evit enoriñ memor ar re varv er brezel.\nKlevet vo ivez Ronan ar C'hoadig, prezidant ar gevredigezh Bretagne Culture Diversité, evit ur c'hilsell war ar c'hendiviz meur bet aozet gant BCD ar miz tremenet war an tem : minorelezhioù ha bedeladur.


Guirionéeu ag er Religion/Chapistr 4 - Wikimammenn\nGuirionéeu ag er Religion/Chapistr 4\n< Guirionéeu ag er Religion(Adkaset eus Guirionéeu ar er Religion/Chapistr 4)\n◄ Red-é labourat eid er salvedigueah guet soign hag er brassan sourci. Red-é labourat eid er salvedigueah hemb arsàu. Red-é labourat eid er salvedigueah guet dougeance. ►\nret-é labourat eid er salvedigueah hemb arsau.\nDeustou mé ma Doué e gommance hur salvedigueah, mé ma-ean en achihue dré é hræce, ni e zeli neoah labourat eid hum salvein, hag en affær-zé e sel quêntoh peb-unan a han-amb, que ne hellamb rein carg de hanni aral d’hi gobér eid omb. Er salvedigueah e zou enta un affær e sel peb-unan én-hou é hunan, ha ret-é d’emb labourat ni-memb. Chetu er péh e zeli hun occupein épad hur buhé. N’en dé quet erhoalh labourat ur huéh, ret-é labourat perpet, hemb arsàu, a guement ma permet goannedigueah mab-dén.\nConsacrein ur momand benac d’é salvedigueah, ha rein ol en amzér aral d’er pligeadurieu, d’en affærieu ag er bed, hum occupein a hobér fortun hag a avance é fameil, e zou lorbereah er bed. Na n’en dehé quet ol en affærieu aral de fin vad, quement-cé ne vehé nitra é comparage er hol ag er salvedigueah. En affærieu aral e hel bout reparet ; mæs a pe vanquér er salvedigueah en er manquér eit birhuiquin ; hag eit manquein er salvedigueah, ne faut meit ur momand.\nVeillet ar-n-oh hou ç’hunan é peb amzér, e lar hur Salvér : mar cousquamb ar en affær a hur salvedigueah, ni hun nès ræson de greinein. Jonas e gousqué a pe oé pen-conz ag en turul é mor ; Samson e gousqué a pe oé somprenet guet é anemisèd er Philistinèd ; en dud e gousqué a pe hadas en anemis er fal lezeu én ou farq. El limageu-zé e zisq d’emb penaus é teliamb perpet veillein ha dihoal, rac peb momand ag er vuhé e hel bout en dehuéhan termén eid hur salvedigueah.\nNag é vehoh-hui avancet bras ér santeleah, ne fiet quet ar hou ç’œvreu mad. En hani e grèd bout sonn én é sàu, e lar sant Paul, dihoallehet a gouèh. Sant Pierr e gouéhas rac m’en doé hum laqueit én dangér. Ur sel hemb quin e laquas David de gouéh ér péhèd. Moês Loth, eid ur momand a guriosité, e oé bet punisset guet Doué. Disquamb dré en exampleu-zé pourfitein ag en ol momandeu a hur buhé.\nNe fehér quet laquat rai a sourci de zihoal a p’en dès dangér a vout collet eit jamæs, e lar sant Gregoër. Bihuet enta ér fæçon m’en devou perpet en affær ag er salvedigueah er hetan léh én hou calon ; groeit hou possibl eid hi assurein dré hou œvreu mad. Én hou ol hobéreu, affærieu ha poénieu, hou péet intantion a bligein de Zoué, acelfin ma yehet én ær ag hou marhue de receu, épad un éternité, er fréh ag hou labourieu.\nArlerh tout, a pe ven en Eutru Doué a zevri hou salvedigueah, a pe chonge é quement-cé é peb momand, hui e vehé fal én hou quevér hag anemis bras d’oh hou hunan é refus hou calon dehou, hag é lezel a costé er péh e houlen Doué guet-n-oh én un affær péhani hou sel drest peb tra.\n1° Me gondannou liès er vuhé ponnér ha paressus é péhani é on bet beta bermen, ha me zihoallou doh en dihoustemant-cé, én ur hobér er chonge-men : mar hum salvan, m’em bou gouniet tout ; mæs ehué, mar hum gollan, m’em bou collet tout.\n2° Me sellou èl collet hag inutil eid on ol er péh n’em bou quet groeit eit gloër en Eutru Doué ha me salvedigueah. Crihueit-mé, ô men Doué ! ér résolution de labourat guet courage eit me salvedigueah.\nAdtapet diwar « https://br.wikisource.org/w/index.php?title=Guirionéeu_ag_er_Religion/Chapistr_4&oldid=91346 »\nKemmoù diwezhañ degaset d'ar bajenn-mañ d'an 4 Gwe 2016, da 22:12.


Merenn blijadur e kêr evit enoriñ ar re o deus roet ar muiañ a lañs d'ar brezhoneg er skolaj er bloaz-mañ. Gourc'hemennoù deoc'h, merc'hed, met... petra 'ra ar baotred ?\nAVALOÙ VLEAGO : TREDE LEURENN !\nPedet e oa bet, devezh diwezhañ ar skol, skolidi Skol Diwan Penharz da zont da welout "Avaloù liorzh Vleago". Pegen plijus e oa gwelout ar re vihan bamet dirak Kaou hag an Erer bras (Kaou hag Ewen) !\nDISOC'HOÙ AKED 2009\nKIMIAD AN DREDEIDI\nMet petra ar bed e oa an dredeidi oc'h ober dirak ar C'heili dimeurzh da greisteiz hanter ?\nDilun e oa nozvezh gala er skolaj. Adalek 5.00 diouzh an abardaez eo bet stank an traoù. Ingaladeg ofisiel skridoù-testeni an AKED d'an dredeidi, prizioù Kan ar Bobl aet gant 3 strollad kanerien ha kanerezed eus ar skolaj, displegadennoù...\nABADENN C'HOARIVA DIBENN BLOAVEZH-SKOL\nDeuet e oa Goulc'han Kervella dilun ha dimeurzh da reiñ dorn d'an dredeidi gant o ferzhioù en Otello. Penaos enkorfañ an tudennoù, mont ha dont war al leurenn, yezh ar c'horf ha doareoù ar vouezh... Digwener da noz e oa an abadenn...\nC'HOARIVA : A-BENN DIRIAOU\nMousc'hoarzhioù 5vedadezed... A-benn diriaou e sal Ti an Holl Penharz adalek 8.15 diouzh an noz e vo c'hoariet labour ar bloaz gant klasadoù ar skolaj. Kroget e vo gant labour ar re 6vet (Avaloù Vleago ha Yann e zaou wenneg, kontadennoù...\nTREDE DEVEZH NATUR EVIT AR RE 6VET\nHa n'eus ket bet un dakennig c'hlav, nemet e Kastellin, pa oamp er c'harr-boutin o tistreiñ d'ar skolaj ! Devezh brav en un endro dispar : Kraozon-Morgad. Ermaeziadeg e Tahiti ? Danvez mistri Kalm-chok ! Dilestrerien... O sevel gant...


Abereiddi - Wikipedia\nAn aod en Abereiddi.\nAbereiddi (skrivet Abereiddy e saozneg) zo ur gêriadenn vihan e kornôg Sir Benfro. Emañ en arvor, e gwasked beg-douar Penclegyr, hanter-hent etre Tyddewi hag Abergwaun.\nTremen a ra Gwenodenn Arvor Sir Benfro a-hed an aod. Gwelet a reer aspadennoù eus ar porzhig a veze implijet gwechall da gas kuit ar mein-glas eztennet er vro, a-raok ma vefent kaset dre borzhig Porth-gain, pelloc'hik en hanternoz.\nAdtapet diwar « https://br.wikipedia.org/w/index.php?title=Abereiddi&oldid=1646281 »\nKemmoù diwezhañ degaset d'ar bajenn-mañ d'an 23 Mae 2015, da 09:57.


Fauna a oa gwreg Faunus, ha mamm an doue Latinus, unan eus roueed vojennel Latium, e mojennoù Roma an Henamzer. A-wechoù e lârer e oa c'hoar da Faunus, hag e oa Fatua hec'h anv. Diwall a rae ar gwragez da vezañ gaonac’h.\nDoueezed all[kemmañ | kemmañ ar vammenn]\nDindan an anv Fauna e lavarer a-wechoù emañ:\nBona Dea, un doueez anvet Marica ivez, un nimfenn neuze, kontet a-wechoù da vezañ mamm Faunus, hag a-wechoù all gwreg Faunus (ha neuze mamm Latinus), pe c'hoar pe merc'h Faunus, met atav diwallerez ar merc'hed, ar werc'hded, ar strujusted,\nOps, un doueez a orin sabin, doueez an douar hag ar strujusted,\nTerra (doueez), doueez an douar.\nAdtapet diwar « https://br.wikipedia.org/w/index.php?title=Fauna&oldid=1925618 »\nKemmoù diwezhañ degaset d'ar bajenn-mañ d'an 2 Gen 2022, da 16:14.


Pajenn:Le Gonidec - Bibl Santel pe Levr ar Skritur Sakr, eil levr.djvu/335 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/335\nIuzevien ar Judéa a zanével dré skrid da Iuzevien ann Éjipt marô Antiokus Épifanes.\n1. Ar Iuzevien a zô é Jéruzalem, hag é brô ar Judéa, d’ar Iuzevien hô breûdeûr a zô enn Éjipt, salud hag eur péoc’h mâd.\n2. Ra rai Doué vâd d’é-hoc’h, ha ra zeûi koun d’ézhan̄ eûz ar gévrédigez en deûz gréat gan̄d Abraham, ha gan̄d Isaak, ha gan̄t Jakob, hé zervicherien feal.\n3. Ra rôi d’é-hoc’h holl eur galoun unvan, évit ma azeûlot anézhan̄, ha ma réot hé ioul gan̄d eur galoun vrâz, hag eur spéred karan̄tézuz.\n4. Ra zigorô hô kaloun d’hé lézen, ha d’hé gélennou, ha ra rôi ar péoc’h d’é-hoc’h.\n5. Ra zélaouô oud hé pédennou, ha r’en em unvanô gan-é-hoc’h, ha n’hô tilézet két ar gwall amzer.\n6. Évid-omp-ni, émomb bréma aman̄ ô pédi évid-hoc’h.\n7. Dindân rén Démétrius er bloaz naô hag eiz-ugen̄t, hon eûz skrivet d’é-hoc’h, nî Iuzevien, er glac’har hag enn én̄krez a zô bét c’hoarvézet gan-é-omp er bloasiou-zé, abaoé ma oa éat-kuît Jason eûz ann douar san̄tel, hag eûz ar rouan̄télez.\n8. Ann ôr a zevchon̄t, ar goad dinam a skulchon̄t : ha nî a bédaz ann Aotrou, hag hén̄ a zélaouaz ouz-omp, hag é kennigchomb ar sakrifiz, ha bleûn̄ gwiniz, hag é énaouchomb ar c’hleûzeûriou, hag é lékéjomb ar baraou dira-z-han̄.\n9. Lidit éta bréma gouél ann teltou eûz a viz Kasleu.\n10. Er bloaz eiz ha naô-ugen̄t, ar bobl a zô é Jéruzalem, hag er Judéa, ann hénaoured ha Judas, da Aristobolus mestr ar roué Ptoléméus, péhini a zô eûz a wenn ar véleien sakr, ha d’ar Iuzevien a zô enn Éjipt, salud ha iéc’hed mâd.\n11. Goudé béza bét dieûbet gan̄d Doué eûz a wallou brâz, hon eûz hé drugarékéet-kaer, pa hon eûz gellet stourmi oud eunn hévélep roué.\n12. Râg hén̄ eo en deûz lékéat da zével eûz ar Bersia, al lôd brâz a dûd a zô deûet da stourmi ouz-omp, hag oud ar géar zan̄tel.\n13. Hôgen pa édo ann dûg anézhô er Bersia, gan̄d eunn armé diniver, é oé lazet é templ Nanéa, touellet gan̄t kuzul béleien Nanéa.\n14. Rag Antiokus ô véza deûet gan̄d hé viñouned é templ ann douéez-zé, ével évid dimézi gan̄t-hi, hag évid digémérout kalz a arc’han̄t évid hé argourou,\n15. Béleien Nanéa a ziskouézaz d’ézhan̄ ann holl arc’han̄t-zé ; ha pa oé éat gan̄t nébeûd a dûd é diabarz ann templ, é serrchon̄t dôr ann templ,\n16. Kerken̄t ha ma oé éat Antiokus ébarz : hag ô véza digoret eunn ôr gûz eûz ann templ, é kémerchon̄t\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/335&oldid=163896 »\nKemmoù diwezhañ degaset d'ar bajenn-mañ d'an 30 Eos 2020, da 14:29.


Partij voor de Vrijheid (PVV, Strollad evit ar frankiz) a zo ur strollad politikel izelvroat. Savet eo bet d'an 22 a viz C'hwevrer 2006 gant Geert Wilders, ur c'hannad distag en Eil kambr. Bet e oa bet ezel eus Volkspartij voor Vrijheid en Democratie (VVD) betek-henn.\nDa-geñver dilennadegoù kannaded en Eil kambr en Izelvroioù e 2006 e tapas kaout 5,9 % eus ar mouezhioù, ha 9 c'hannad ern Eil kambr. A-fet pouez er vuhez politikel e oa neuze pempvet strollad an Izelvroioù.\nDa-geñver dilennadegoù kannaded Europa e miz Even 2009 e tapas kaout 16,9 % eus ar mouezhioù ha 4 dileuriad (diwar 25 en holl evit an Izelvroioù) e Parlamant Europa. A-fet pouez ez eo neuze eil strollad ar vro.\nD'an 2 a viz Gwengolo 2004 e kuitaas ar c'hannad Geert Wilders e strollad, Volkspartij voor Vrijheid en Democratie (Strollad frankizour, VVD) e anv, en Eil kambr, dre ma ne save ket a-du gant mennozhioù ar strollad. Geert Wilders a zivizas mirout e bost ha krouiñ e strolald politikel, anvet Groep Wilders. Ezel nemetañ ar strollad e oa. Start e vez dre vras e soñjoù war an divroañ hag ar justis, hag an daou dem-se eo ar re a vez meneget kalz gantañ.\nSavet e voe Partij voor de Vrijheid d'an 22 a viz C'hwevrer 2006, ha lakaet e voe da bal gant e izili en em ginnig e dilennadegoù ar gannaded er memes bloavezh. E programm ar strollad e kaver elfennoù broadelour, re frankizour ha re virour, ha peurliesañ e vez keñveriet gant programm Lijst Pim Fortuyn (tu-dehou). Izili ar strollad a embann ez int kentoc'h mirourien ha frankizourien.\nAdtapet diwar « https://br.wikipedia.org/w/index.php?title=Partij_voor_de_Vrijheid&oldid=1466127 »


Pajenn:Perrot - Bue ar Zent.djvu/256 - Wikimammenn\nPajenn:Perrot - Bue ar Zent.djvu/256\nde la Motte, a yeas d’arben hent d’ezan eun hanter-leo diouz kêr hag e teuas d’o heul pignet war e azenez. Elec’h ober e zisken en kastel ar Vouden, kempennet evitan gant an duk, ec’h eas da lojan da di Robin er Scarb. An de war-lerc’h en em lakas d’ober e labour, war leur-gêr, elec’h ma oa savet eur chapel goat. Eno e kanas an oferen, ha goude e prezegas dirak eur mor a dud, duk ha dukez Breiz an tostan d’ezan ; evelse e reas bemde, epad ar pevar devez warn-ugent a dremenas en Gwened.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/256&oldid=140508 »


Skolioù - GCompris\nUr benveg kelennadel niverel eo GCompris evit kinnig poelladennoù pleustriñ e diabarzh ar skol kenkoulz hag en diavaez. Ur meziant digor pourchaset dindan aotregezh publik hollek GNU an hini eo. Kerzhout a ra gant meur a reizhiad (GNU/Linux, Windows, Android, macOS) ha war urzhiataerioù izel o nerzh zoken.\nBez 'ez eus eus GCompris er skolioù er bed a-bezh abaoe tremen ugent vloaz ha kinnig a ra muioc'h eget 150 obererezh o tennañ d'an danvezioù kelennadel pennañ, en o zouez :\nDeskiñ implijout un urzhiataer\nPleustriñ lenn gant obererezhioù evit lenn lizherennoù, gerioù ha geriaouegoù\nPrenañ skiant e matematik en ur bleustriñ war ar jediñ an niveriñ, ar muzulioù ha skoulmadoù\nDizoleiñ ar bed dre ar poell, an arzoù hag ar sonerezh\nErgerzhout ar skiantoù hag ar studioù dre an arnodiñ, an istor hag ar geografiezh\nDiorren ar preder strategiel gant c'hoarioù-pladenn\nGCompris n'en deus ket ezhomm eus ar c'henrouedad evit mont en-dro, ne zastum dave ebet, o toujañ rik ma ra ouzh reolennoù hollek Europa a-fed difenn an daveoù personel (RGPD).\nReiñ a ra GCompris 1.0 an tu d'an desaverien da zibab live an obererezhioù hervez barregezh pep bugel. Da skouer, evit un obererezh o lakaat ar vugale da bleustriñ war an niveroù, e c'haller dibab peseurt niveroù implijapl gante, o lezel niveroù uhel ha diaes da vezañ implijet diwezhatoc'h. Pe evit un obererezh lec'h ma rank ur bugel urzhiañ skeudennoù hervez red an amzer e c'haller dibab al live evit bugale gouest da lenn niveroù hepken pe diaesaat an traoù evit bugale gouest da lenn niveroù kenkoulz ha gerioù.\nAr perzh-liveañ a ro an tu da ginnig poelladennoù war ar matematik, ar yezhoù, ar skiantoù hag ar studioù all evit ar skolidi. Bez' e vint ivez barrek d'ober c'hoarioù strategiezh evit gourdoniñ o barregezhioù war skoulmadoù.\nEvit kinnig un diazez kelennadel solut eo diazezet liveoù obererezhioù GCompris war programmoù skolioù kentañ derez Bro-C'hall, ar re heuliet gant ar gelennerien c'hall er c'hlasoù.


Philippe de Vitry, ganet e Pariz d'an 31 a viz Here 1291 ha marvet d'an 9 a viz Even 1361, e Pariz ivez, a oa ur sonaozour gall. Graet en deus teoriennoù war ar sonerezh ha savet en deus barzhonegoù e-leizh. Sevenet kenañ e oa, inoviñ a rae hag ur gwir levezon en doa war sonaozourien an amzer-hont. Savet en dije ivez un oberenn anvet Ars Nova.\nNe ouezer ket kalz a dra diwar-benn e vuhez. Meneget eo e-barzh dielloù evel "Magister". Graet en dije e studioù e Skol-Veur Pariz. Brudet eo evit bezañ bet e lez Charlez IV, Philippe VI ha Jean II, sekretour-meur ha kuzulier e oa enno. Liammoù en doa kredapl-bras gant ar Vourboned ha dre-se eo bet e-karg eus meur a gêr evel Clermont, Beauvais ha Pariz. Servijet en dije ar pab Klemañs VI diazezet en Avignon. Ouzhpenn da se eo bet kannadour ha soudard ivez, servijet en dije e sez Aiguillon e 1346. E 1351 e teu da vezañ eskob Maux e Reter Pariz. Dre m'en doa postoù a-bouez en Iliz, ez-politikel hag ez-arzel, en doa kejet gant meur a zen brudet hag ampart war o zachenn evel Petrarca pe c'hoazh ar matematikour, filozofour ha teoriennour war ar sonerezh Nicole Oresme. Mervel a reas De Vitry e Pariz.\nAdtapet diwar « https://br.wikipedia.org/w/index.php?title=Philippe_de_Vitry&oldid=1688697 »\nSonaozourien ar XIVvet kantved\nKemmoù diwezhañ degaset d'ar bajenn-mañ d'an 15 C'hwe 2016, da 18:01.


Pajenn:Crocq - Marvailhou Kerne, 1910.djvu/107 - Wikimammenn\nPajenn:Crocq - Marvailhou Kerne, 1910.djvu/107\nzic’holoas ar podhouarn elec’h m’edo ar zouben, tiz warni, o redek hag o kantren.\n— « Mâ ! Kalz koll az peus plantet warnoun, te oar mad, Yan, eme an aotrou. Koulskoude m’am eus lavaret d’it e oan deut aman d’az laza, me n’oun ket da veza tamallet ; va itron an hini a zo troet war an tu ze. N’eus forz, gwerz d’in da skourjez hag e lezin da vuez ganit. »\n— « Tomm oun d’am skourjez a respontas Yan ; koulskoude tommoc’h oun c’hoaz d’am buez ; ha setu gwerza awalc’h a rafen va skourjez burzudus. »\n— « Ha pegementad eo ? »\n— « Kant skoed, ar ger diweza, na muioc’h na nebeutoc’h. »\nHag evelse Yan an Inkin a bakas tri c’hant lur evit e skourjez, eun c’hoz tamm skourjez porc’h, mat da netra.\nHag an aotrou Furzod ? Mont a reas d’ar gear, laouen. Wardro an abardaez e teuas da zonj d’ezan e oa tud gantan o terri terien. Ebarz ar gegin, ar plac’hezed oa ganto ar podou bras war an oaled, dour kig, legumachou ebarz ; ne oa mui da ober nemet enaoui an tan dindan. An aotrou a gasas ar merc’hed kuit diwar e dro : « Gant va skourjez, emezan, me respont da domma souben d’am zud. »\nHag hen, war gorf e roched, an dour warnan, da vazata e bodhouarn gant e skourjez porc’h, eur brao gwelet anezan, me ’gav d’in.\nDeut e oa c’hwec’h eur, hag ar zouben ne oa ket c’hoaz sonj bervi ganti ; mont a reas an heol da gousket, ar c’hig n’edo ket c’hoaz digriet, kennebeud nag an dour klouaret. Ha foei ! an aotrou deut hir e deod war ar roched, a zavas bec’h war e chupen, a-dreist-oll pa deuas ar plac’hezed hag ar bôtred yaouank da ober gwap d’ezan dindan e fri…\nAdtapet diwar « https://br.wikisource.org/w/index.php?title=Pajenn:Crocq_-_Marvailhou_Kerne,_1910.djvu/107&oldid=124195 »


Brezhoneg / The Language - camino-eu.com\nAr brezhoneg : ur yezh keltiek\nAr brezhoneg, ar yezh keltiek nemeti komzet war an douar-bras\nEvel ar yezhoù romanek ha germanek ez eus yezhoù indezeuropek eus ar yezhoù keltiek.\nKomzet e vezont hiziv an deiz en Iwerzhon, Skos, Enez-Vanav, Kembre, Kernev-Veur ha Breizh. An div yezh tostañ d’ar brezhoneg eo ar c’herneveureg hag ar c’hembraeg met ar brezhoneg eo ar yezh keltiek nemeti komzet war ar c'hevandir. Ar yezhoù keltiek, hag ar brezhoneg peurgetket, zo kar d’ar galianeg, aet da get bremañ.\nAr yezhoù keltiek hiziv an deiz\nKomz a reer alies eus peder rannyezh ar brezhoneg : kerneveg, leoneg, tregerieg ha gwenedeg. Klotañ a ra ar rannadur-se gant pevar eskopti kozh Breizh-Izel. War an dachenn avat n’eus ket a droc’h krenn etre ar rannyezhoù a virfe ouzh an dud a en em gompren. Gant harp ar skolioù, ar mediaoù hag al lennegezh vrezhonek, ez eus deuet ur brezhoneg standart war wel, levezonet mui pe vui gant rannyezh pe rannyezh. Hiziv e oar an holl yezherien dindan 40 vloaz lenn ha skrivañ ha mat-tre en em gomprenont.\nAr brezhoneg, ur yezh dibar\nUr gwir yezh eo ar brezhoneg gant he ferzhioù dezhi hec’h-unan e-keñver yezhadur, ereadur hag ar c’heriaoueg… Gwevn-kenañ eo stumm ar frazennoù da skouer, dre ma lakaer atav an elfenn gelaouiñ bouezusañ er penn-kentañ.\nAn divroadegoù eus Kernev-Veur, Devnon ha Kembre e deroù ar Grennamzer\nAr Vretoned o tiazezañ e Breizh\nAr brezhoneg, ur yezh deuet eus Enez Vreizh\nGant ar pobloù kelt o tiazezañ en Arvorig adalek ar Vvet kantved a-raok J.K. e teu o yezh : ar galianeg. Bev e chomo ar yezh er vro betek dibenn impalaeriezh Roma. Met d’ar mare-hont e oa bet romanekaet mat Breizh dija.\nAr Vretoned o kuitaat Kembre, Devnon ha Kernev-Veur eo zo o vont da adkeltiekaat Arvorig. E deroù ar Grennamzer e treuz Mor Breizh ur bern Bretoned hag e tiazezont da vat el ledenez a zeu da vezañ Breizh diwar neuze.\nPenn-da-benn e vo kemmet ar vro gant an dud nevez-erruet. Anvioù-lec’h a bep seurt a zo test a gement-se : plou (parrez) : Plougastell-Daoulaz, gwik (kreiz ar barrez) : Gwimilio, lann (peniti, manati) : Lannuon, tre (lec’h annezet ha gounezet, karter, trev) : Trevendel, lez : Lesneven, bod : Bodsorc’hel…\nBevennoù ar brezhoneg en IXvet, XVIvet hag e deroù an XXvet\nAn tre goude al lanv\nE barr he nerzh e oa Stad Breizh en IXvet kantved. Ul lodenn eus Normandi hag eus Anjev zo aloubet gant ar Vretoned. Er reter e vo staliet kêr-benn ar rouantelezh, en un takad ma ne glever ket kalz a vrezhoneg. War romanekaat ez a an dud uhel. Tamm-ha-tamm e kil ar brezhoneg war-du ar c’hornôg hag e teu teir zachenn war wel evit ar yezh.\nEr reter pellañ, Brittania Romana, ma n’eus ket kalz a Vretoned ha ma’z aio buan ar brezhoneg da get.\nEn tu kornôg d’ul linenn Sant-Brieg/Sant-Nazer, Brittania Celtica, ma vo trec’h ar brezhoneg.\nE-kreiz, an takad kemmesk, ma kaver brezhoneg ha galleg mesk-ha-mesk ha ma teuio ar yezh romanek da vezañ trec’h, a-benn ar fin.\nStabilaat a raio ar vevenn yezh er XVIvet kantved war ul linenn norzh-su a ya dre vras eus Sant-Brieg da Sant-Nazer. N’eo ket ken splann-se ar vevenn-se hiziv an deiz : galleg standart zo en implij e pep lec’h ha sellet e vez ouzh ar brezhoneg evel ouzh un elfenn vreizhadelezh talvoudekaus evit an holl Vretoned.\nUr yezh virvidik\nAr brezhoneg evel yezh kelenn\nMeur a wech, adal an XIXvet kantved, e voe klasket lakaat ar Stad da gemer e kont c’hoant ar bobl e vefe kelennet ar brezhoneg er skolioù. A-enep e savas an Deskadurezh Stad bep tro. O welet kement-se e voe savet ar skolioù Diwan, skolioù zo ar brezhoneg o yezh kelenn pennañ, gant tud skolidi. E 1977 e oa bet digoret ar skol gentañ. Da heul berzh ar skolioù-se e voe digoret klasoù divyezhek en deskadurezh publik (1982) ha prevez (1991).\nE distro-skol 2009 e oa bet tizhet 13.000 bugel skoliataet e brezhoneg, en ur gontañ an holl hentadoù (Diwan, publik, prevez). Diorren an hentadoù divyezhek eo unan eus palioù kentañ politikerezh yezh ar C’huzul-rannvro.\nA-hend-all e oa e-tro 15.000 skoliad oc’h heuliañ kentelioù brezhoneg e 1999.\nUn dra ouzhpenn evit kavout labour\nBerzh bras a ra ivez ar c’hentelioù hag ar stajoù evit an dud deuet heuliet gant e-tro 5.000 a dud. Abaoe un nebeud bloavezhioù e sikour gouzout brezhoneg evit kavout labour. Ouzhpenn 1.200 post-labour zo liammet ouzh ar brezhoneg bremañ, en deskadurezh, er mediaoù, e bed ar c’hevredigezhioù, e gennad ar servijoù, er strollegezhioù lec’hel…\nAr brezhoneg, yezh an XXIvet kantved\nStrollegezhioù lec’hel niverus a gas war-raok programmoù divyezhekaat ar pezh zo en o dalc’h. E blas a gav ar brezhoneg war tachennoù nevez evel ar c’henwerzh, ar mediaoù, ar bruderezh, an urzhiataerezh, ar bankoù ivez…\nOfis Publik ar Brezhoneg, gant e goulzad Ya d’ar brezhoneg, a dalvoudeka hag a ro lañs d’an oberoù-se, ken er gennad kenwerzhel, ken er strollegezhioù lec’hel. Aet eo ar brezhoneg war-raok war dachenn an teknologiezhioù nevez ivez : ar 1añ yezh keltiek war Wikipedia eo, troet eo bet ar meziantoù OpenOffice, Skype, Mozilla FireFox ha Thunderbird...\nUr c’hemm er speredoù\nWar zigreskiñ ez a c’hoazh an niver a vrezhonegerien evit ar mare. Niverusoc’h-niverusañ eo ar re yaouank gouest da vrezhonegañ avat, a-drugarez da gresk ingal an niver a hentadoù divyezhek.War dachennoù all evel an dañs, ar c’hoariva pe ar c’han e vez adkavet ar yaouankiz hag ar birvilh sevenadurel-se. A-du gant ar brezhoneg emañ an darn vrasañ eus an dud ha graet e vez gantañ muioc’h-mui er vuhez foran. Abaoe 2010 hag evit ar wezh kentañ en istor en deus ar brezhoneg un aozadur publik kefridiet da lakaat e pleustr ar politikerezh yezh a vez fiziet ennañ gant e izili (Stad, rannvro, departamantoù) : Ofis Publik ar Brezhoneg.


Cheñchet eo atebegezhioù ar Rannvroioù abaoe m’int bet krouet, e 1982. O barregezhioù ret, termenet gant al lezennoù digreizennañ, a bled diwar vremañ gant al liseoù, ar stummerezh micherel, an diorren armerzhel, terkerezh an tiriad… Rannvro Breizh he deus embannet he falioù pennañ ivez, war dachenn ar sevenadur, al lojeiz, ar yec’hed, an imbourc’h, ar gevatalded etre maouezed ha gwazed…\nDiorren an armerzh\nAr rannvroioù zo karget da ambroug diorren armerzhel o ziriad e kempouez gant ar strollegezhioù all (departamantoù, kumunioù). Evit kas an neveziñ war-raok he deus divizet Rannvro Breizh harpañ an enklask, daoust ma'z eo ur varregezh a sell ouzh ar Stad da gentañ-penn.\nLenn politikerezh Armerzh hag implij ar Rannvro\nLenn politikerezh Enklask ar Rannvro\nE karg ar Rannvroioù emañ sevel, neveziñ, aveiñ al liseoù koulz hag o mont en-dro, gant, e-touez traoù all, merañ an implijidi n'int ket kelennerien hag a labour enno. Dielfennañ ha seveniñ a reont ar politikerezh rannvroel war an deskardelezh ha war stummerezh micherel ar yaouankizoù hag an oadourien zo o klask ul labour pe zo o klask mont war ur vicher nevez. Dibabet he deus Breizh ivez degas skoazell d'an deskadurezh uhel evit diorren ur c'hinnig stummañ kempouezet e-barzh ar vro.\nLenn politikerezh Liseoù ar Rannvro\nLenn politikerezh Stummerezh Micherel ar Rannvro\nLenn politikerezh Deskadurezh uhel ar Rannvro\nTerkañ an tiriadoù ha treuzdougen\nAr Rannvroioù, zo anezho kevelerien bennañ ar Stad evit terkañ an tiriad, zo kefridiet da labourat evit diorren ar c'hêrioù hag ar maezioù e kempouez an eil re gant ar re all. Dibab a reont dreist-holl al lec'hioù da staliañ an aveadurioù bras, an isframmoù hag ar servijoù evit mad an holl hag evezhiañ a reont ma vo kempoell ar raktresoù aveiñ gant politikerezhioù ar Stad hag ar strollegezhioù all.\nEvit an treuzdougen e reont o lod da vodernaat an isframmoù bras (hentoù, hent-houarn, porzhioù, aerborzhioù) hag aozañ a reont treuzdougen rannvroel an dud (tren ha karr-boutin TER). An dra gentañ d'ober evit Breizh zo sevel al linenn tizh bras evit mont eus Pariz da Vrest pe da Gemper dindan 3 eurvezh well-wazh.\nLenn politikerezh Tiriadoù ar Rannvro\nLenn politikerezh Treuzdougen ar Rannvro\nAn endro zo ur varregezh rannet anezhañ. Perzh a gemer ar Rannvroioù, a-gevret gant ar strollegezhioù lec'hel all hag ar Stad, en obererezhioù da wareziñ an endro ha da wellaat an endro bevañ. E Breizh e klasker, e-touez traoù all da gas wa-raok, kaout dour mat en-dro. Emellout a ra ar Rannvroioù ivez eus mirout ar glad ha diorren ar sevenadur hag ar sport war o zachenn.\nLenn politikerezh Endro ar Rannvro\nLenn politikerezh Touristerezh ha Glad ar Rannvro\nLenn politikerezh Sevenadur ar Rannvro\nLenn politikerezh Sport ar Rannvro\nLenn politikerezh Yezh ar Rannvro\nDaoust ma ne dennont ket da varregezhioù ret ar Rannvroioù, Breizh he deus divizet plediñ gant linennoù stur all, o kemer perzh en ur raktres e servij an dud hag ar vro.\nLenn ar politikerezh « Breizh 2.0 »\nLenn politikerezh Mor ar Rannvro\nLenn politikerezh Europa hag Etrebroadel\nLenn politikerezh Kengred ar Rannvro\nLenn politikerezh Kevatalded ar Rannvro\nLenn politikerezh Agenda 21 ar Rannvro


Manuel José Joaquín del Corazón de Jesús Belgrano, pe Manuel Belgrano ent-berr (3 Mezheven 1770 – 20 Mezheven 1820), a oa un alvokad, ur jeneral hag ur politiker eus Arc'hantina. Bez' eo unan eus Libertadores Arc'hantina hag un haroz broadel eo er vro-se.\nUnan eus renerien emsavadeg 1810 e voe. Ha dont a reas da vezañ jeneral en arme dieubidigezh a stourme ouzh ar roueelourien spagnol. Meur a emgann a c'hounezas er bloavezhioù 1810. Unan eus sinerien Disklêriadur Dizalc'hiezh Arc'hantina e voe, e San Miguel de Tucumán d'an 9 a viz Gouere 1816.\nMeur a lec'h zo bet lakaet en e anv en Arc'hantina, hag ul lestr brezel, an ARA General Belgrano, hag a voe kaset d'ar strad e Brezel an Inizi Maloù, e 1982.\nAdtapet diwar « https://br.wikipedia.org/w/index.php?title=Manuel_Belgrano&oldid=1934925 »


Charles Maurras (1925)\nCharles Maurras, ganet d'an 20 a viz Ebrel 1868 e Martigues (Bouches-du-Rhône) hag aet da Anaon d'ar 16 a viz Du 1952 e Saint-Symphorien-lès-Tours (Indre-et-Loire), a oa ur c'hazetenner, prederour, politikour, barzh, akademiour gall. Brudet eo abalamour d'e soñjoù broadelour, a reer nationalisme intégral anezho.\nUr skrivagner eus Provañs e oa, eus al luskad Felibrige, agnostek e oa e-pad e yaouankiz. Goustadik e oa aet war-zu ar gatoligiezh. Bez' e voe e penn ar gazetenn , kazetenn al luskad roueelour Action Française, gant Léon Daudet, Jacques Bainville ha Maurice Pujo. An Action Française a oa ul luskad broadelour hag enep-reveulzier ha sevel a rae a-du gant distro ar vonarkiezh dre hêrezh, enep ar parlamant, enepyuzev ha digreizennet. Stourm a rae enep an hiniennelouriezh hag ar pezh a anve "Stadoù er Stad". Gant harp Maurras, an Action Française a zeuio da vezañ ar strollad politikel ha speredel kreñvañ eus an tu dehoù pellañ da vare an Trede Republik. Krouer mennad ar vroadelouriezh hollek (nationalisme intégral) eo Maurras.\nE-pad an Eil Brezel-bed e voe enebet ouzh an Trede Reich met harpañ a rae Renad Vichy. Goude ar brezel e voe rebechet dezhañ ar fedoù-se ha kondaonet e voe d'an toull-bac'h da viken d'an 28 a viz Genver 1945. Abalamour d'ar gondaonidigezh-se e voe skarzhet kerkent eus an Akademiezh c'hall (gortozet e voe e varv evit lakaat un den all en e blas) ha skarzhet e voe ivez eus al luskad Felibrige.\nالعربية: شارل موراس\nasturianu: Charles Maurras\ncatalà: Charles Maurras\nکوردی: شارلو مۆراس\ncorsu: Charles Maurras\nčeština: Charles Maurras\nDeutsch: Charles Maurras\nΕλληνικά: Σαρλ Μωρράς\nEnglish: Charles Maurras\nespañol: Charles Maurras\neuskara: Charles Maurras\nفارسی: شارل موراس\nsuomi: Charles Maurras\nfrançais: Charles Maurras\nעברית: שארל מוראס\nBahasa Indonesia: Charles Maurras\nitaliano: Charles Maurras\nქართული: შარლ მორასი\nLatina: Carolus Maurras\nمازِرونی: شارل مورا\nNederlands: Charles Maurras\nnorsk: Charles Maurras\npolski: Charles Maurras\nPiemontèis: Charles Maurras\nportuguês: Charles Maurras\nрусский: Моррас, Шарль\nslovenčina: Charles Maurras\nsvenska: Charles Maurras\nукраїнська: Шарль Моррас


Pajenn:Herri - Skrituriou sakr - Exod, 1861.djvu/43 - Wikimammenn\nPajenn:Herri - Skrituriou sakr - Exod, 1861.djvu/43\n9. Moïzes a lavaraz : Mont a raimp gant hor bugale vihan hag hon tud koz, gant hor paotred hag hor merc’hed, gant hon denved hag hor chatal braz ; rak lid braz ann Aotrou hon Doue eo hen-nez.\n10. Ha Pharaon a respontaz : Evelse, ra vezo ann Aotrou gan-ehoc’h e c’hiz ma ho lezin da vont kuit, c’houi hag ho pugale vihan. Piou na vel ket hoc’h euz eur zonj fall bennag enn ho spered ?\n11. Ann traou ned-aint ket evelse : mes it hoc’h-unan c’houi goased, ha grit ar zakrifis d’ann Aotrou, rak ann dra-ze eo oc’h euz goulennet hoc’h-unan. Ha rak tal e oent kasset kuit a zirag Pharaon.\n12. Hoghen ann Aotrou a lavaraz da Voïzes : Astennit ho tourn var zouar ann Ejipt da zigas ar c’hilleien-raden, evit ma pignint var ar vro, ha ma tevorint ann holl c’heot a zo choumet a-zilerc’h ar grizill.\n13. Ha Moïzes a astennoz he voalen var zouar ann Ejipt ; hag ann Aotrou a lekeaz eunn avel tanuz da c’houeza epad ann deiz-se holl hag epad ann noz ; ha pa oe deuet ar mintin, ann avel tanuz-se a zigasaz ar c’hilleien-raden.\n14. Hag e pignjont var holl zouar ann Ejipt, hag en em doljont var holl ran-vroiou ann Ejipsianed, niver ebed-d’ezho ; biskoaz na oe guelet kement-all araog ann amzer-ze, ha ne vezo guelet bikenn.\n15. Golei a rejont gorre ann douar enn holl d’ann holl, o c’hoasta pe tra. Holl c’heot ann douar a oe eta devoret gant-ho, hag ar pez a frouez a oa choumet er guez varlerc’h ar grizill ; ha ne choumaz netra c’hlaz dioc’h-tu nag er c’hoat nag er gheod dre ann holl Ejipt.\n16. Dre’n abeg da ghement-se, Pharaon en em hastaz da c’hervel Moïzes hag Aaron, hag a lavaraz d’e--\nAdtapet diwar « https://br.wikisource.org/w/index.php?title=Pajenn:Herri_-_Skrituriou_sakr_-_Exod,_1861.djvu/43&oldid=115063 »\nKemmoù diwezhañ degaset d'ar bajenn-mañ d'an 13 Ebr 2018, da 14:31.


NEVEZ : boest ostilhoù — Mignoned ar brezhoneg\nMignoned ar brezhoneg / Da lenn / NEVEZ : boest ostilhoù\nUr voest ostilhoù evit an embregerezhioù.\nE 2019 hon eus krouet STAL.BZH (ar bloaziadur evit kavout tud a implij pe a skoazell ar brezhoneg) gant ar soñj en deus ar brezhoneg e blas e bed an ekonomiezh.\nDiouzhtu war lec’h e oa deuet deomp ar soñj mont pelloc’h ganti. Ar c’hoant hon oa da ginnig ur voest ostilhoù niverel evit an embregerezhioù. E-touez an ostilhoù-mañ e vefe danvez, alioù, fichennoù-pleustrek, darempredoù pourchaserien ha skouerioù da bellgargañ evit skoazell ar re o doa c’hoant da reiñ ur plas d’ar brezhoneg en oc’h embregerezh. Met ur sturlevr pleustrek a vefe ivez evit bodañ hon holl alioù liammet gant ar c’hehentiñ moullet.\nHiziv eo deuet da vezañ gwir hor soñjoù ha laouen omp o kinnig deoc’h hor boest ostilhoù evit lakaat brezhoneg en ho stal.\nE-barzh e kavoc’h 4 zem : brezhoneg em froduioù, brezhoneg em c’hehentiñ, brezhoneg gant ma fratikoù ha brezhoneg em skipailh.\n18 rubrikenn a zo evit gouzout, da skouer, penaos sevel ur skritell divyezhek, gant piv mont e darempred evit enrollañ ur standard pellgomzer e brezhoneg, penaos kehentiñ e div yezh war ar rouedadoù sokial, penaos diorren ul lec’hienn divyezhek pe liesyezhek, hag all…\nUl levrig divyezhek anvet “Kehentiñ divyezhek. Sturlevr pleustrek evit an embregerezhioù hag an ajañsoù kehentiñ” hon eus embannet. Gallout a reoc’h pellgargañ anezhañ e stumm pdf ivez en ur glikañ amañ.\nSkoazellet eo bet Mignoned ar Brezhoneg evit kas a-benn ar raktres gant ar Redadeg. Trugarez vras d’an holl rederien ha rederezed !\nC’hoant hon eus da drugarekaat ivez hor c’hevelerien, Ofis publik ar Brezhoneg hag ar Rouedad Produet e Breizh, hag o deus kenlabouret asambles ganeomp war ar raktres evit ma vo brav ha talvoudus. Trugarez vras ivez d’hor grafour, Mathieu Le Guern (met Krank Du vez graet anezhañ) hag en oa labouret, dilabouret hag adlabouret war ar sturlevr.


Kanerien, istorourien ha sonerien ba iliz Lokunole\nPublié le 16/09/10 22:23 -- mis à jour le 00/00/00 00:00\nHeol splann er maez, tud sioul hag aketus e-barzh an iliz. Lokunole, pe lok Gwenole, ar manac'h brudet a oa deuet da Landevenneg evit krouiñ ur manati. Douaroù e-kichen an Ele a oa d'ar manati, ha setu perak e oa bet roet e anv d'ar barez.\nPa oa un diaoul o spontañ ar vugale e Reier an Diaoul e oa ur strollad tud en iliz o kanañ tonioù dastumet er vro (mamm Yann Pier Derredel a chome ba Lokunole pa oa yaouank - kanet oa bet gant Alain Prima kantikoù ar vro). Sonerien a oa ivez : uillean pipe Mael ar Goff, violoñs Marie-Agnès, orgaoù Alan Peron. Aozet mat gant ur ganerez all, brudet er vro evit tout al labour kaset da benn ganti er vro : Anne-Marie Colomer.\nCet article a fait l'objet de 1232 lectures.


Pajenn:Perrot - Bue ar Zent.djvu/433 - Wikimammenn\nPajenn:Perrot - Bue ar Zent.djvu/433\nSelaouet a oe hag an emgann a davas. Prest goude, avat, e welas unan eus ar vistri o vodan a neve e dud : ken dispont ha tra, en em lakas en kichen dor e di hag e kendalc’has da brezek : « Lazet ar manac’h-ze ! » eme ar mestr fuloret. Daou zoudard a zav o c’hlezeier war benn ar zant, mes o divrec’h a goue morzet. Strafuilhet holl, en em dôlont d’an daoulin, ha war beden Yan, Doue a roas d’eze ar pare.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/433&oldid=140704 »


Kendiviz war ar c’helenn d’an dud deuet\nFulup Kere, rener DAO, Lena Louarn, Daniel Le Breton, prezidant DAO\nKelenn d'an oadourien 18/11/2013\nD’an 9 a viz Du e oa bet aozet ur c’hendiviz gant Deskiñ d’an Oadourien e Gwened evit kas ar c’helenn d’an dud deuet war-raok gant muioc’h a efedusted c’hoazh.\nLena Louarn, Prezidantez Ofis Publik ar Brezhoneg ha Besprezidantez Kuzul-rannvro Breizh e-karg eus yezhoù Breizh a oa bet pedet da zigeriñ ar c’hendiviz. Pouezet he deus war an hent a zo bet graet abaoe 15 vloaz : muioc’h-mui a gelennerien a vicher zo ha muioc’h-mui a dud a ya betek penn ar c’hursus dre-se. Lakaet he deus war wel ivez labour ar Rannvro he deus tric’hementet an niver a blasoù evit ar stajoù 6 miz. He frezegenn a c’hellit lenn amañ.\nFulup Jakez, rener OPAB, en deus kinniget stad hag emdroadurioù ar c’helenn d’an dud deuet abaoe 10 vloaz. Gallout a rit gwelet ar c’hinnig-mañ war ar bajenn “oadourien”. Linennoù evit an dazont zo bet treset ivez : gallout heuliañ kentelioù e pep bro, gwellaat an tremen eus al live 1 d’al live2, broudañ deskidi ar c’hentelioù-noz da dremen an DBY, micherelaat ar c’helenn er Mor-Bihan ma’z eus dale e-keñver an departamantoù all, ledanaat kinnig ar stajoù sizhun-pad, kreskiñ c’hoazh an niver a dud a heuilh stajoù hir.\nDa-heul eo bet kinniget labour AEK gant Jakes Bortayrou, kenurzhier ar framm a gas ar c’helenn euskareg war-raok e Norzh-Euskadi. Lañs zo ganto e-keñver Breizh dre m’emañ an hanter eus ar c’hentelioù war ur patrom 2 gentel 2,5 eurvezh bep sizhun pa vez ar patrom e Breizh diwar ar soñj kinnig 1 gentel 1,5 eurvezh bep sizhun, alese stummadurioù efedusoc’h en Euskadi.\nE fin ar mintinvezh ez eus bet kinniget ur gazetenn bedagogel nevez : #brezhoneg, savet gant Skol an Emsav.\nGoude merenn ez eus bet rannet skiant-prenet gant ur gelennerez Galleg Yezh Estren e Skol-Veur Roazhon (KERKGE) hag evit echuiñ ez eus bet labouret gant ar berzhidi dre vodadoù-labour. Unan eus ar c’hinnigoù deuet war wel eo e oa ezhomm efedusaat ar c’hentelioù-noz diwar batrom Euskadi ha liammañ an deskiñ e-pad kentelioù sizhuniek gant stajoù berr a vefe programmet e deroù ar bloavezh-skol kerkent hag enskrivet an dud.


Reductio ad Hitlerum zo ur bomm-lavar goapaus, savet war batrom al lavar latin reductio ad absurdum, d'ober anv eus ur fals poellata a vez implijet er politikerezh evit diskar un eneber dre geñveriañ anezhañ gant un diaoul a zen (Adolf Hitler peurvuiañ). Gant an doare-ober-se e klasker skarzhañ un den eus ur gaoz evit chom hep kaozeal gantañ eus un danvez displijus. Kentañ gwech ma voe implijet an droienn a voe e 1950 e levr ar c’helenner skol-veur Leo Strauss, Natural Right and History.\nGoude eo bet adkemeret gant ar prederour George Steiner. Adkavet eo bet e-barzh Usenet hag Internet gant « Lezenn Godwin », a embann kement-mañ : « seul hiroc’h ur gaoz e-barzh Usenet, seul dostoc’h ouzh unan e vo an niver a geñveriadennoù gant an Nazied pe gant Hitler ». Ur skouer splann eus ar Reductio ad Hitlerum eo kaozeadenn Silvio Berlusconi e Breujoù Europa pa alias Martin Schulz, ha ne oa ket a-du gantañ, da glask labour en ur film evel kapo dre ma "vije tre dioutañ", emezañ.\nReductio ad Rivierum[kemmañ | kemmañ ar vammenn]\nKar d'ar Reductio ad Hitlerum eo ar Reductio ad Rivierum : kenkent ha savet goulenn pe arvar diwar-benn implij ar gerioù okitan pe okitanek e vez taolet an anaoue gant tud zo, rak hervezo ne c'hall dont ar peragoù nemet eus diskibien Jean-Claude Rivière, da lavarout eo nazied c'hall.\nBleiz nazi hervez Walt disney: https://www.youtube.com/watch?v=l8fjvfmnMqc\nAdtapet diwar « https://br.wikipedia.org/w/index.php?title=Reductio_ad_Hitlerum&oldid=1619600 »\nKemmoù diwezhañ degaset d'ar bajenn-mañ d'an 11 C'hwe 2015, da 16:44.


Abrege eus an Aviel/Chapistr 45 - Wikimammenn\nAbrege eus an Aviel/Chapistr 45\n◄ Evit ar 7 sul goude ar Pantecost Evit an 8 sul goude ar Pantecost Evit an 9 sul goude ar Pantecost ►\nEvit an eizvet Sul goude ar Pantecost.\nJEsus a lavaras d’e Zisquibien : un den pinvidic en devoa ur receour pehini a voe accuset dirazàn da veza goall distribuet e vadou. Ar receour maleürus-ze o velet penaus ne alse quet beva goude ma vize lamet digantàn e garg, en em resolvas d’en em ober mignonet gant pere e vize recevet mad. Guervel a eure ar re a oa dleourien d’e Vestr, hac e c’houlennas diouto peguement a dlient d’o Autrou : cant baril eol a dleàn, eme uuan : cetu aze, eme ar receour, an oblich hoc’h eus grêt d’an Autrou, quemirit-èn, ha grit un oblich a hantercant baril hepquen. Goudeze e c’houlennas ouz un all : ha c’houi, petra dleit-hu ? Cant muzur guiniz, emezàn : quemerit ho pillet, eme ar receour, ha grit ur billet a bevar-uguent. An Autrou o veza clevet quemense, ne allas quet en em viret a veuli ar finessa hac an habilete eus e receour. Evelse, eme hor Salver, bugale ar bed a so abiloc’h ha sourciussoc’h en o afferiou, evit ne d’eo bugale ar sclerigen.\nSant Lucas, Ch. 16.\nMeditation. Sourciussoc’h oump hac acquetussoc’h en hon afferiou temporel, evit ne deomp en affer hor silvidiguez.\nConsiderit petra a ra an darn vuya eus an dut evit dont a benn eus o afferiou, evit destum madou, evit ober o fortun, evit gounit ur proces, evit procuri o frofit pe o flijadur, ne songeont nemet e quemense, ne barlantont nemet a guemense, clasq a reont ar moyenou ar re sura, hac o impligea a reont gant ardeur heb en em rebuti evit an difficulteou a guevont, ha quemense evit ur mad a netra, evit ur vogueden a enor, evit ur blijadur eus ur moment.\nO peguement a vanq n’hon eus-ni ar memes ardeur evit ar madou eternel ! Peguement a faut n’hon eus-ni ar memes sourci eus a affer hor silvidiguez ! Peguen neubet a reomp-ni evit en em savetei e compareson d’ar pez a ra tud ar bed evit en em goll !\nMæs heb sellet ous ar re all, songit petra hoc’h eus-hu grêt hoc’h-unan bete vrema evit ho silvidiguez.\nHa songet hoc’h eus-hu memes biscoas a berfetet en affer eus ho silvidiguez hac er voyen d’e ober ? Cousgoude an importanta hac an necessera eo eus hoc’h oll afferiou ; hoc’h affer unic eo pehini a c’houlen hoc’h oll attantion, hoc’h oll amser, hoc’h oll buez. Ac’hano e depand hoc’h eürusdet pe ho maleur éternel. Ne d’oc’h lequeet gant Doue er bed, nemet evit e servicha hac en em savetei. Petra serviche deoc’h beza gouneet ar bed-oll, mar collit hoc’h ene ?\nHa beza hoc’h eus-hu ur guir volonte d’en em savetei, ur volonte ferm, constant ha courajus, pehini a ra trec’hi an oll difficulteou ha resista ouz adversourien ar silvidiguez, ar bed, ar c’hiq hac an drouc-speret ?\nBuez ur Christen a so ur bresel continuel, ret eo eta combati bepret. Rouantelez an Eê a so ur recompans, ret eo e gounit : ur gurunen eo, ret eo he meritout.\nNa songit quet, pec’her ha pec’heres, ho pezo evit netra ar pez en deus coustet quement a boan hac a zaëlou da un infinite a Sænt goude ur vuez divlam hac innoçant.\nHa consideri a ràn-me va silvidiguez evel ma affer principala ha necessera ?\nSongeal a ràn-me alies en eternite ? Songeal a ràn-me bemdez am eus ur Barados da c’hounit, hac un Ifern da evita ?\nAllas ! ma ne ràn va silvidiguez, n’em eus grêt netra er bet-mâ : impliget am eus heb profit ebet va amser, va yec’het, va buez : collet am eus va ene, collet am eus pep tra.\nO va Salver, c’houi penini hoc’h eus un desir quen ardant eus hor silvidiguez, c’houi pehini hoc’h eus souffret bete ar maro, evit hor savetei, na bermetit quet e renten inutil evidon ho souffrançou dre va negligeanç da brofita eus a c’hraç ar Redamption pehini hoc’h eus meritet deomp.\nGrit ma considerin bepret va silvidiguez evel an importanta eus va oll afferiou.\nMa c’hreaït er resolution a guemeràn da resista ouz adversourien va silvidiguez, da renonç d’an drouc-speret ha d’e dentationou milliguet, d’ar c’hiq ha d’e inclinationou disordren, d’ar bed ha d’e blijadurezou maleürus.\nAdtapet diwar « https://br.wikisource.org/w/index.php?title=Abrege_eus_an_Aviel/Chapistr_45&oldid=95045 »\nKemmoù diwezhañ degaset d'ar bajenn-mañ d'an 9 Du 2016, da 14:56.


Pajenn:An Oaled N35.djvu/15 - Wikimammenn\nPajenn:An Oaled N35.djvu/15\nyac’hus ha mat da derri ar zec’hed. Da lakat ar c’horadennou da zirenta, da doulla, ober eur palastr gant soaon, dienn pe goavenn bervet gand eun dournadig eus ar blantenn-man. Ne vo ket pell ar gor a toulla. Arabat debri re diouti, rak eun ampoezon a zo enni.\n19. — BARLENN. VARLENN. KROAZIG.\nLOUZAOUENN AR GROAZ\nEn amzer an Drouized, a-benn kutuilh al louzaouenn-man, e ranked ober lidou bras, evel ma ranked ober evid an uhelvar hag an Troad-Bleiz, mat evit ar boan daoulagad.\nAr varlenn, an dour a deu diouti, a zo mat-tre evid ar boan en daoulagad. Bervit he deliou er gwinegr, daou zournad evid eul litrad, lakit eul lien en soubet el louzou-ze, ha gwasket, war ar pistigou, war ar remm, war an tal, er boan-benn. Evit parea ar fic’hon (fistules), toullou er c’hig hag a’z a beteg an askourn, frigasit munut deliou Barlenn, kemmeskit gand eul loaiad bleud heiz ha daou wenn-vi, lakit war ar gouli, renevezit aliès hag e pareot.\n20. — BEGAR. SPEGAR\nEur blantenn a c’houez vat eo houman.\nAn dud a deus aon da goueza diwar o zreid, a wel an traou o trei en-dro d’ezo, a zo o vont da sempla, da goueza en droug-Sant, a vo mat d’ezo kemer dour melis eus an apotikerez, gwelloc’h aozet eo an dour-ze eged an hini a rafent o-unan. An dud a zo trist leun a velkoni, ato glac’haret evid an distera tra, a raio vad d’ezo eva dour melis, ugent beradenn en eur werennad dour ha sukr, hag e teuint da veza seder. Ar re o deus avel fall en o diabarz, gwentr gand o boued, ar re ne ziskenn ket buan a-walc’h o fredou d’an traon, a wellaio gant dour Melis. Deliou Begar, bruzunet e bleud, peder beskennad lakaet en eur banne laez, a lakaio ar prenved da vervel er c’hof, ha buan e teuint er maez.\n21. — BELC’H — LIN\nEvid ober palastrou da denna an danidigez diouz an izili, eo brudet ar bleud lin. Pa vez distreset eun ezel bennak, buan eur palastr lin. Pa vez ruziet, koenvet ar skevent, pa vez poan e sac’h ar boued, evit didana, evit souplaat, ec’h ever dour had-lin, met dour bervet e-doug eun eur war eun dournad bleud lin. An dud a zo tano o c’horf, o deus fluz-gwad, o deus poan en o lounezi, pe loanigou, a zo koenv en o soroc’hell, a wellaio, pa gemerint dre an traon eus an dour teo-ze. Evit mont bemdez war vaez, lakit had lin bruzunet e bleud eul\nAdtapet diwar « https://br.wikisource.org/w/index.php?title=Pajenn:An_Oaled_N35.djvu/15&oldid=105618 »\nKemmoù diwezhañ degaset d'ar bajenn-mañ d'an 12 Eos 2017, da 14:23.


Région_Bretagne - Broudañ krouiñ levrioù nevez e brezhoneg\nPal ar jeu eo broudañ an embann o profañ pep a levr da skolidi Roazhon (Div Yezh/Dihun), Bruz (Div Yezh) hag Ar Meziaer (Diwan), da lâret eo war-dro 500 levr etre tout. (en tu all da 110 e pep rummad).\nTri rummad a zo anezhe :\nRummad 1 : bihan-bihan, bihan ha krenn er skolioù-mamm\nRummad 2 : bras er skolioù-mamm, CP ha CE1\nRummad 3 : CE2, CM1 ha CM2\n36 danvez levr o deus kemeret perzh er galv kentañ, an holl anezhe a galite uhel, o tont eus pep lec’h e Breizh. Ur strollad barnerien, ennañ skolaerien, tud skolidi ha « Livre et Lecture en Bretagne » a zo bet bodet d’an 22/05/12 er skolaj Anna Vreizh e Roazhon. Sed aze al levrioù bet dibabet gantañ :\nRummad 1 : Skol Kael, gant Florence Drenou, skeudennoù gant Fañch Ar Ruz. Embannet e vo gant Jean-Marie Goater.\nRummad 2 : Istor Du Ar Familh Yar, gant Erwan Huper, skeudennoù gant Emmanuel Bredoux. Embannet e vo gant Jean-Marie Goater.\nRummad 3 : Dindan selloù Grallon, gant Laurence Lavrand, skeudennoù gant Christophe Babonneau. Embannet e vo gant Keit Vimp Bev.\nAl levrioù-mañ a vo embannet ha profet d’ar vugale d'an 8 a viz Kerzu 2012 da-geñver un emgav gant ar skrid-aozerien, ar skeudennaouerien hag an embannerien. Embann al levrioù n’int ket bet dibabet a c’hello bezañ aesaet gant « Livre et Lecture en Bretagne », diouzh c’hoant o aozerien.\nTags : Arts et culture Breton\nPublié le Monday, October 29, 2012


malañ - Wikeriadur\nKavet e krennvrezhoneg malaff.\nDa geñveriañ gant ar verboù malu e kembraeg, mala e kerneveureg, meil en iwerzhoneg hag e skoseg, dezho-holl ar memes ster.\nDeuet eus ur verb keltiek *male/o-, hag a rafe dont eus *ml̥h₂-e/o-, ledanaet eus ar wrizienn indezeuropek *melh₂- « malañ » a gaver er verboù molere e latin, mahlen en alamaneg, málti e lituaneg, h.a.\nKar d'an anv-kadarn bleud.\nmalañ /ˈmɑː.lã/ verb kreñv eeun (displegadur)\nBreviñ greun evit ober bleud pe boultr, war-bouez ur vilin pe ur benveg bennak all.\nUr vilin da valañ kafe. — (Jules Gros, Le trésor du breton parlé Deuxième Partie, 1970, p. 335.)\n— [...]. Mal ar c'hafe, Petronilh. — (Roparz Hemon, Viktor ha Petronilh, Al Liamm, niv. 387, Gouere - Eost 2011, p. 59.)\n(Dre astenn-ster) Drailhañ.\n— « Peoc'h, » eme ar jeant, « [...], ha kerkent ez afe kounnar ennañ, hag e vemp malet etre e zent pe drailhet gant e ivinoù, a zo ken kalet hag an houarn. » — (Troude ha Milin, Labous ar Wirionez ha Marvailhoù all, Skridoù Breizh, 1950, p. 81.)\nMe am bije malet hennezh. — (Jules Gros, Le trésor du breton parlé Deuxième Partie, 1970, p. 335.)\nmalañ bleud eus e winizh da un den : kas an dorzh dezhañ d'ar gêr\nmalañ soñjoù du\nmalañ soñjoù goullo\nalamaneg : mahlen (de)\ndaneg : male (da)\nesperanteg : mueli (eo)\nfaeroeg : mala (fo) , knúsa (fo)\nfinneg : jauhaa (fi)\nfrizeg : meale (fy) , mealle (fy)\ngalleg : moudre (fr)\nitalianeg : macinare (it)\niwerzhoneg : meil (ga)\nkatalaneg : moldre (ca)\nkembraeg : malu (cy)\nkerneveureg : mala (kw)\nkurdeg : hêran (ku)\nmayaeg Yucatán : huch’ (*)\nnederlandeg : kwellen (nl) , malen (nl) , vermalen (nl)\nportugaleg : moer (pt)\nroumaneg : măcina (ro)\nsámi an Norzh : málet (*)\nsaozneg : grind (en) , mill (en) , pulverize (en) , crush (en)\nskoseg : meil (gd)\nspagnoleg : moler (es)\ntchekeg : mlít (cs)\ntsolyáni : piján\nwaloneg : moure (wa)\n : Ranko Matasović, Etymological Dictionary of Proto-Celtic, Leyden, Brill, 2009, p. 255.\nAdtapet diwar « https://br.wiktionary.org/w/index.php?title=malañ&oldid=312366 »\nKemmoù diwezhañ degaset d'ar bajenn-mañ d'an 8 Meu 2021, da 08:56.


Mathurin Méheut - Wikipedia\nPegadenn munudoù roeñverien raktreset gant Méheut\nSkeudenn e Ouest-Eclair, e 1941 pe araok\nMathurin Méheut, bet ganet e Lambal d'an 21 a viz Mae 1882, ha marvet e Pariz e 1958 a oa un tresour, livour, ha koadengravour breizhat.\n4 Da belec’h mont da sellout ouzh oberennoù Mathurin Méheut ?\nGanet e oa bet en un tiegezh artizaned. Mont a reas da Skol an Arzoù-kaer Roazhon er bloavezh 1897. Da c’houde ez eas da Bariz. E vuhez arzour, hir, puilh ha frouezhus a grogas da vat dre e genlabour gant savlec’h biologel-mor Rosko. Du-se e voe krouet diazez ul levr kaer-meurbet "Raklivadur ar mor 1913/1914". Da c’houde e pennadas hent war-zu Bro-Japan. Galvet en-dro da Frañs abalamour d’an engalvadeg d’ar brezel-bed kentañ e voe savet gantañ ur bern tresadennoù, gwir destenioù eus ar vuhez pemdez er fozioù-brezel. Goude-se, goude an arsav-brezel, e teuas en-dro d’e vro c’henidik, Breizh. Skeudennaouer a-vicher e teuas da vezañ. Kelenn a rae ivez e skol an Arzoù-kaer. Liesseurt ha liesdoare e oa e labour : kinkladurezh ar mordreizher "Normandie", skeudennaouer levrioù kaer, kenlabourer talvoudus feilhañserezh Henriot e Kemper.\nTest ur marevezh eo bet, boemet gant tud e vro. Redet en deus Breizh eus Roazhon da Zinan, eus Rosko da Sant-Wenole er Bro-Vigoudenn o legadiñ d’ar remziadoù nevez ur bern oberennoù hag un testeni prizius.\nMirdi Mathurin Méheut a zo staliet e Lambal er gêr ma voe ganet enni.\nAnvet e oa bet da "livour ofisiel ar Verdeadurezh" e 1921.\n1882 : Ganedigezh e Lambal (Bro Sant-Brieg)\n1896 : Deskardelezh e Lambal e ti Mathurin Guernion, pentour-tiez. Tresadennoù kentañ deiziet.\n1898 : Enskrivadur e skol an Arzoù-kaer e Roazhon (Il-ha-Gwilen)\n1900 : E Pariz e-pad ur miz\n1902 : E dibenn e studioù e Roazhon e tiviz en em staliañ da vat e Pariz. Labourat a ra evit ar gelaouenn "Arts et Décoration". Embann a ra e dresadennoù war ar pesked hag ar c’houraloù. En em enskrivañ a ra war un dro e Skol vroadel an Arzoù-kinklañ (Pariz).\n1903-1904 : Koñje e Saint-Lô (Manche)\n1905 : Dimeziñ gant Marguerite Rouja er Mañs (Sarthe). O chom emañ ar c’houblad e Pariz er 15vet karter, 45 straed Falguière\n1906 : Kemer a ra perzh e Saloñs an Arzourien c'hall e Pariz\n1908 : Ganedigezh e verc’h Maïvon\n1910-1912 : Chomadenn ha labour e savlec’h-biologel Rosko. Arselladennoù ha brastresoù ar metoù-mor en un endro skiantel\n1912 : Kelenn a ra er skol Boulle\n1913 : Kentañ diskouezadeg e-unan e Mirdi an Arzoù-kinklañ (tinell Marsan) eus 450 oberenn savet e Rosko diwar-benn al loened hag ar bleunioù-mor. Gant Mirdi-mor Monako ha Mirdi Luksembourg e vez prenet e oberennoù. Aet eo ar maout gant Mathurin Méheut evit gounit ar "yalc’h tro-dro ar bed" roet gant an Diazezadur Kahn.\n1914 : Beaj da Hawaii, da vro Japan da c’houde a-drugarez d’ar "yalc’h tro-dro ar bed". Ehanet eo ar veaj abalamour d’an engalvadeg d’ar brezel-bed kentañ. Dont a ra en-dro Mathurin Méheut da Frañs. Er 136vet rejimant troaderien Arras eo enluet\n1916-1917 : Anvet eo Mathurin Méheut er servij lec’hanvadurezh ha kartennouriezh e Sainte Menehould ha da vBerques da c’houde. Tresadennoù brezel\n1919 : Disoudarderezh. Er skol Boulle eo anvet Mathurin Méheut hag er skol Estienne evit ur prantad berr. Kregiñ a ra ivez da labourat er feilhañserezh Henriot e Kemper (Kerne)\n1921 : Anvet eo da "livour ofisiel ar Verdeadurezh". Eil diskouezadeg en e-unan e Mirdi a Arzoù-kinklañ (tinell Marsan). Oberennoù breizhat, japanat hag a vrezel\n1923 : Diskouezadeg e San Francisco\n1924 : Chomadennoù e ti Albert Kahn. Krouiñ a ra e ginkladurioù kentañ evit mordreizherioù. Nac’hañ a ra kemer perzh e kevredigezh ar Seizh Breur.\n1925 : Disoc’h e genlabour gant ar feilhañserezh Henriot : kinnig a ra e listri-taol anvet "ar mor" hag "ar grampouezhenn" da-geñver diskouezadeg etrebroadel an Arzoù kinklañ. Ober a ra anaoudegezh gant Yvonne Jean-Haffen\n1926 : Emezelañ a ra da Gevredigezh an arzourien kinkladourien\n1927 : Priajoù kentañ evit Labouradeg broadel Sèvres\n1929 : Kinkladurioù ti-hañv Miramar e Cap Martin evit Albert Kahn\n1930 : Kinkladur sal-degemer savadur Heinz e Pittsburgh gant skoazell Yvonne Jean-Haffen\n1931 : Kemer a ra perzh en Diskouezadeg trevadennel (priajoù Sèvres)\n1932 : Krouidigezh listri-taol anvet « ar mor » evit ar preti “Prunier”\n1932-1933 : Labourioù liesseurt evit Labouradeg broadel Sèvres\n1933 : Kinkladurioù kentañ evit mordreizherioù ar « C’hevredad treuzatlantek »\n1937 : Diskouezadeg etrebroadel an Arzoù hag an Teknikoù e Pariz : kinkladur evit tinell Breizh hag hini ar Verdeadurezh kenwerzh\n1937-1938 : Labourioù liesseurt evit Labouradeg broadel Sèvres\n1939 : Pallenn-moger « Allégorie à la vie marine » evit Labouradeg ar Gobelins\n1940 : Kelenn a ra betek 1944 e skol an Arzoù-kaer e Roazhon\n1941 : Gwerennoù-livet ha priajoù evit ar preti "l’Huîtrière" staliet e Lille\n1942 : Kinkladur Ensavadur broadel douarouriezh Roazhon\n1944 : Embannadur al levr « Micherioù kozh Breizh » savet gant Florian Le Roy, tresadennoù gant Mathurin Méheut\n1944-1945 : Donoc’h ez a en e labour koadengraver\n1945 : Kinnig a ra e livadurioù e saloñs livourien a vor\n1946 : Kenembannadur gant Georges Géo-Fourier eus ar rummad kartennoù-post anvet « Breizh Glas »\n1949-1950 : Labourioù a brierezh evit an embregerezh Villeroy & Boch e Mettlach (bro-Alamagn)\n1951 : Kinkladur ti-bank Caisse d’épargne e Pont-'n-Abad (Kerne)\n1952 : Peuroberidigezh talbenn e priaj Feilhañserezh Henriot e Kemper\n1955 : Diskouezadeg diwezhañ er palier Bernheim Jeune\n1956 : Anvet eo “Akademiezh a Verdeadurezh”\n1957 : “Pesketaerien ar Pevar mor” gant Roger Vercel eo al levr diwezhañ bet skeudennaouet gant Mathurin Méheut\n1958 : Mervel a ra e Pariz d’an 22 a viz C’hwevrer\nMathurin Méheut gant Denise Delouche, Anne de Stoop ha Patrick Le Tiec. Embannadurioù ar Chasse Marée, 2004, Eil embannadur\nVoyage d'un peintre Breton au Japon : Mathurin Méheut avril-aout 1914 gant Elisabeth, Hélène ha Patrick Jude. Embannadurioù Ouest France : 2004\nMathurin Méheut : donation Château-Grall, Katalog diskouezadeg Mathurin Méheut, dediadennoù, roidigezh Château-Grall, Roazhon, Mirdi Breizh, 29 Meurzh –15 Here 2001\nLa Bretagne de Mathurin Méheut gant Patrick Le Tiec hag Anne de Stoop, Embannadurioù Mirdi Mathurin Méheut, Levraoueg ar Skeudenn, 2000\nDa belec’h mont da sellout ouzh oberennoù Mathurin Méheut ?[kemmañ | kemmañ ar vammenn]\nMirdi Lambal (e gêr c’henidik)\nDastumad enlinenn Mirdi Broadel an Arzoù Modern (Kreizenn Pompidou e Pariz)\nMirdi breizhek an departamant e Kemper\nMirdi ar feilhañs e Kemper\n(fr) Pennad e galleg hag un nebeud livadurioù\n(fr) Mirdi Mathurin Méheut\nAdtapet diwar « https://br.wikipedia.org/w/index.php?title=Mathurin_Méheut&oldid=1879420 »\nKemmoù diwezhañ degaset d'ar bajenn-mañ d'an 22 Mez 2020, da 19:55.


Kaozeal:Yezhoù berberek - Wikipedia\nMaouritania pe Maoritania? hep u e vez kavet e geriadur an Here (1ª embannadur) met gant u e hini Roparzh Hemon. din-me eo ingal, met ret din goût rak ur rummad an hini eo ha ne vo ket gwall aezet kemm an traoù war-lerc'h. stummoù orin evit keñveriañ:\nالجمهورية الإسلامية الموريتانية Al-Jumhuriyah al-Islamiyah al-Muritaniyah\n--Neal 31 Gen 2006 da 07:35 (UTC)\n"Maouritania" e-barzh eil embannadur Geriadur an Here, hag ivez war gartenn-ved TES (ma'm eus soñj mat). 86.199.27.71 31 Gen 2006 da 08:44 (UTC)\nmat eo - graet e vo gant Maouritania. penaos ober neuze evit diverakañ ur rummad (da lâret eo hini "Yezhoù Maoritania")? a-hendall e veo ret tabutal penaos ober gant traoù bet embannet gant an here ha n'int ket reizh (d'am soñj atav - pe c'hoazh traoù objektiveloc'hig) --Neal 31 Gen 2006 da 14:47 (UTC)\nAdtapet diwar « https://br.wikipedia.org/w/index.php?title=Kaozeal:Yezhoù_berberek&oldid=30002 »\nKemmoù diwezhañ degaset d'ar bajenn-mañ d'an 31 Gen 2006, da 14:47.


Skipailh ren skol KEAV - KEAV\nSkipailh ren skol KEAV\nRenet eo ar skol-hañv gant Gwenael Huon, prezidant KEAV, hag Anna ar Beg, a zo sekretourez ha teñzorerez. N'int ket o-unan avat : ne vefe ket eus KEAV paneve labour ur gwir skipailh tud. En o mesk emañ tud ar c’huzul-merañ, a vez bodet 3 ; 4 pe 5 gwech ar bloaz evit prientiñ ar c'hamp hag an devezhioù studi. Hag a-benn kas ar stajoù-se da benn ez eus un toullad kenlabourerien all : ar gelennerien hag an animatourien da gentañ-penn evel-just, tud eus an diavaez a vez goulennet digante ober war-dro tra pe dra, hag ivez ar stajidi o-unan a c'hall kemer un obererezh war o c'hont, ken e c'haller lavaret mod pe vod e kemer perzh an holl e mond-en-dro ar staj . An holl dud-se a stourm a youl vat evit KEAV...


Accueil / Lec'h / Aodoù an Arvor / Bodadeg e Sant-Brieg a-enep an tu-dehoù pellañ\nMaxime TOUZE 6 February 2016\nAr mintin-mañ e oa en em vodet war plasenn Allende e kreiz-kêr Sant-Brieg un 300 a vanifesterien bennak evit diskouez ez eo Breizh digor ha kengret gant ar repuidi. D’an hevelep koulz en em gave 30 faskour dirak ar prefeti. Galvet e oant bet d’en em vodañ gant Résistance républicaine. Manifestadegoù un tammig e pep lec’h en Europa a zo aozet hiziv, diwar atiz al luskad Pegida en Alamagn.\nNullet e oa bet gant ar prefed an holl vanifestadegoù e Sant-Brieg met divizet en doa ar c’henstroll evezhiegezh a-enep ar faskouriezh 22, gervel an dud ha diskouez ez eus muioc’h a Vretoned digor o spered ha prest da sikour ar repuidi eget tud trelatet hag estrengas. Stourmerien UDB a oa war al lec’h evit souten al luskad. Ur c’hwitadenn penn-da-benn evit an aozerien eus an tu-dehoù pellañ.\nDa 10e e oa bet lakaet an emgav ha da greisteiz e oa echu pep tra. N’eus ket bet reuz. Kavet o deus an aozerien he doa graet berzh ar vanifestadeg neuze eo bet broudet an dud d’en em strewiñ e straedoù Sant-Brieg.\nShare the post "Bodadeg e Sant-Brieg a-enep an tu-dehoù pellañ"


(Adkaset eus Elisée Reclus)\nGanet eo bet Élisée Reclus e Sainte-Foy-la-Grande (Gironde) e 1830. Goude studioù protestant en eil derez e kollas ar feiz hag ez ez eas war-du an douaroniezh, desachet e oa bet daveti en ur heuliañ kentelioù Karl Ritter e Berlin e 1850. Kuitaat a reas Frañs goude taol-stad Napoleon III. Eus 1851 da 1857 e veajas e Norzhamerika hag e Suamerika. Pa zistroas da Vro-C’hall e voe goulennet digantañ gant Hachette sevel al levrioù “Guides Joanne”. Goude-se e kendalc’has gant ur studiadenn skiantel diwar-benn an Douar, la Terre, embannet e 1869.\nE 1871 e kemer perzh e Kumun Pariz evel dileuriad an Etrevroadel (tu Bakounin) ha gward broadel, da c’houde e vo tennet e garg kelenner Skol-Veur digantañ, kondaonet d’ar galeoù e Kaledonia-Nevez (Kanaky) ar c’hastiz-se a zo kemmet e dek vloaz harlu, dre Europa a-bezh ez eus bet skiantourien o sevel o mouezhioù evit ma vefe lakaet digablus. Mont a ra neuze d’en em staliañ e Bro-Suis. Kenderc’hel a ra e breder war an diveliouriezh hag e studiadennoù geografel.\nAn embanner Hachette a c’houlenn digantañ sevel levrioù douaroniezh: la Géographie Universelle (19 levrenn, embannet etre 1875 ha1894). An oberenn-se, a genlabouras Piotr Kropotkin d’he sevel, a zo unan eus pennoberennoù Reclus a-fet douaroniezh, nerzhus eo ar skrid, leun a ditour a gaver ennañ, diouzhtu e ra berzh e-touez an dud desket. Er memes mare e sav ur gazetenn diveliour e Geneva gant e gamalad Kropotkin: “le Révolté”. E 1898 e vez embannet l'Évolution, la révolution et l'idéal anarchiste, ha da c’houde studiadennoù geografel l'Afrique australe (1901) ha l'Empire du Milieu (1902), ha skrivet a gevret gant e vreur Onésime. Mont a ra Reclus d’en em staliañ e Brussel, eno e kelenn. E-kichen e labour kelenner e skriv L'Homme et la Terre embannet etre 1905 ha 1908, an oberenn-se a zo ur preder geografel war al liammoù hag an eskemmoù etre an natur, ar gevredigezh hag ar politikerezh.\nMarvet eo Elisée Reclus e Torhout e-kichenn Gent e Belgia e 1905.\nUn oberenn savet gantan A mon frère le paysan a zo bet troet e brezhoneg gant Emile Mason ha strollad ar gelaouenn diveliour divyezhek Brug, bez ez eus diouzh an oberenn-man e brezhoneg Gwened : 'Da mem breur al labourer, hag e tregerieg: D’am breur ar peizant; moullet int bet e Gwengamp e 1913.\nOberennoù Reclus a zo bet lakaet a-gostez e-pad pell gant an douaroniourien Skol-Veur, adlennet e vezont hiziv an deiz rak leun a breder ez int war plas an den en endro. Reclus eo an douaroniour gall pennañ e dibenn an XIXvet kantved.\nPreder Reclus[kemmañ | kemmañ ar vammenn]\n"Al linennoù da heul n’hallfent ket bezañ ur programm gwirion. Skrivet int bet evit prouiñ e vefe ezhomm sevel ur programm a vefe, studiet, tabutet gant an holl dispac’hourien komunour. Marteze ez eus un nebeut eus ar frazennoù-se hag a gavfe o flas er raktres emaon o c’houlenn.\nDispac’hourien omp dre m’on eus c’hoant justis ha dre ma welomp an direizhder e kement lec’h en dro deomp. Gounidoù al labour a zo dasparzhet en doare kontrol ma’z in bet gounezet. Ar binvien didalvez o deus an holl wirioù, zoken lakaat ar reoù all da greviñ gant an naon, padal al labourer n’eus ket ar gwir zoken mervel gant an naon er sioulder, bac’het eo pa ra harz-labour. Tud anveet beleien a glask lakaat da grediñ e vez burzhudoù evit sujañ ar speredoù. Tud, rouaned o anvioù, a lâr int kaset gant ur mestr hollc’halloudus hag a glask bezañ mistri ivez ; tud armet gante a lazh, a mac’hagn hag a fuzuilh keit ma c’hellont ; tud gant brozhioù du a n’em lâr tud ar justis a kondaon Yann Baour hag a distaol ar re binvidik, a werzh an distaolioù hag ar c’hastizoù ; marc’hadourien zo a werzh poezon hag a vir ar boued mat, lazh a reont tamm ha tamm an hini baour a-benn dont da vezañ kapitalourien dev hag enoret. Ar mestr piv eo neuze ? Ar yalc’h setu piv eo ar mestr, setu ar pezh a zo kiriek eus planedenn an dud all. Un heuz eo seurt traoù. Poent eo cheñch. Galvomp holl d’an dispac’h a enep d’an direizhded.\n« Hogen petra eo ar justis nemet ur ger, un dermenadenn. Ar pezh a zo gwirion a zo gwir an nerzh. » Sed ar pezh a lavarer. Ret eo gwelout pe ez eo ar justis un uhelveno ha neuze e tle bezañ heñvel evit an holl ; pe n’eus met an nerzh evit ren ar gevredigezh hag e vo ret neuze e implij a enep d’hon enebourien. Pe frankiz ar parded pe lezenn an talion.\nPerak hastañ ? Sed aze goulenn an holl re ha n’o deus c’hoant ober netra, gortoz a reont e dremenfe an amzer. Dezho eo trawalc’h diorroadur gorrek ar gevredigezh, aon o deus rak an dispac’h. Etrezo ha ni an Istor he deus choazet. Biken n’eo aet an traoù war raok gant un diorroadur peoc’hus, atav ez eo bet cheñchet an traoù gant dispac’hoù trum. Padout a ra evit ar mennozhioù da diorroiñ en empenn. Gorrek eo ar prientiñ met, trumm eo an ober. Ma ‘z eo graet an diorroadur en empenn, an divvrec’h eo avat hag a ra an dispac’h.\nPenaos ober an dispac’h-se a zo o vezañ prientet tamm ha tamm er gevredigezh hag a sikouromp e diwanadur gant hon holl strivoù? Daoust hag e vo en ur sevel bagadoù hag a zo isurzhiet an eil d’egile ? Daoust hag e vo en en em zerc’hel evel bouc’hizien, hag a zo hor enebourien, en ur gaout mistri ha kargidi, en ur sevel ur skeul a c’halloudoù, en ur vezañ evel binviji e daouarn ur mestr? Ha kregiñ a rafomp d’em zilezel evit kaout frankiz? Nann, dre ma’z omp diveliourien, da lavaret eo tud hag o deus c’hoant mirout o holl kiriegezhioù, bezañ kiriek diouzh o oberennoù, hag a ra traoù hervez o gwirioù hag o deverioù hiniennel, ha n’o deus mestr ebet evel ma n’int mestr den.\nC’hoant on eus en em zigabestrañ diouzh diouzh stardadenn ar stad, chom hep kaout uhelidi a-us deomp hag a renfe en hor plas hag a lak o c’hoantoù e plas hor reoù.C’hoant on eus distruj pep lezenn diavaez, ha chom stag diouzh lezennoù diabarzh hor natur. En ur ziframmañ ar stad e lemmomp ivez pep moral ofisiel, rak gouzout a reomp dija n’eus ket tu kaout a moral el lezennoù digomprenet ha digomprenus, er sentidigezh. N’ez eus a moral nemet er Frankiz. Drezi eo ez eo posupl an adnevesaat. C'hoant on eus mirout hor speredoù digor, bezañ dedennet gant pep araokadenn, gant pep mennozh nevez, gant pep intrudu brokus. Hogen, ma’z omp diveliourien, enebourien an holl mistri, ez omp ivez komunourien-etrebroadelourien, dre ma gomprenomp ez eo dibosupl ar vuhez hep bodad sokial. Hon unan, n’hallomp ober tra, padal, en ur gevrediñ e c’hallomp cheñch ar bed. En em gevrediñ a reomp an eil reoù gant ar reoù all en un doare naturel, dieub ha par, labourat a reomp war un oberenn a-stroll, diluziet eo ar c’hudennoù gant ar c’hengred hag an trubuilhoù gant ar justis hag ar vadelezh stroll. N’ez omp ket tizhet gant ar c’hasoni, maget ma’z eo gant ar relijionoù hag ar vrogarouriezh. Studiadenn an natur eo hor relijion nemeti, hag ar bed a-bezh eo hor vammvro. Ar feulster, ar bizhoni, an drubarderezh ne vo ket mui diouto. An douar a teuio da vezañ ur berc’henniezh a-stroll, lammet va harzoù ha klouedoù. Produoù an douar a vo produet hervez an ezhomm a zo diouto ha e-lec’h ma c’hellont bezañ produet hep na zistrujfent kempouez naturel an douar. Er memes koulz e vo dasparzhet ar pinvidigezhioù etre an dud en un doare kevatal hag an eskemmoù a vo graet en un doare reizh.\nN’emaomp ket o sevel aze taolenn ar gevredigezh da zont : d’an holl dud dieub eo d’he grouiñ, da reiñ he stumm dezhi en un doare emyoulek, ar stumm-se sur a cheñcho atav evel ma cheñch atav stummoù ar vuhez. Hogen ar pezh a ouezomp eo ez e stourmimp atav a-enep pep direizhder, pep trubarderezh e keñver mab-den. Keit ma pado an direizhder, ni komunourien-etrebroadelourien a chomo atav en dispac’h peurbadel."\nAdtapet diwar « https://br.wikipedia.org/w/index.php?title=Élisée_Reclus&oldid=1817168 »\nKemmoù diwezhañ degaset d'ar bajenn-mañ d'an 22 Kzu 2018, da 12:28.


Black Mirror (Melezour du) zo ur stirad skinwel skiant-faltazi saoz krouet gant Charlie Brooker, gant Charlie Brooker hag Annabel Jones evel produourien. Ar stirad a zo unan oc'h implij kalz ar fent du, o vurutellañ ar gevredigezh a-vremañ dre sell an teknologiezhoù nevez. Pep lodenn a zo distag, hag a dremen pe en amzer vremañ pe en un dazont tost. Ar wech kentañ ma voe skignet ar stirad er skinwel a voe war Channel 4, e miz Kerzu 2011. E miz Gwengolo 2015, Netflix a brene ar stirad, koumanantet e oa bet 12 lodenn met a-benn ar fin e voe rannet an 12 a div heuliad 6 lodenn. Ar pevare heuliad a voe embannet d'an 29 a viz Kerzu 2017.\nBlack Mirror a oa bet awenet gant ar stiradoù doare antologiezhoù evel The Twilight Zone, ar re-se a oa deuet a-benn da gaout ur sell burutellus hag a-vremañ, hep bezañ c'hwennet. Brooker en devoa savet Black Mirror evit lakat war-wel penaos e oa deuet Mab-den da vezañ e-dalc'h ouzh an teknologiezhoù, o sevel istorioù mennet gant ar soñj "the way we live now – and the way we might be living in 10 minutes' time if we're clumsy."\nAr stirad a zo bet degemeret mat hag a zo deuet a-benn da dreuziñ harzoù ar Rouantelezh-Unanet evit tizhout ar bed, dreist-holl Stadoù-Unanet Amerika goude bezañ bet ouzhpennet war Netflix e miz Kerzu 2014. E 2017, an teir lodenn "San Junipero" o devoa degaset un enor d'ar stirad Black Mirror ur primetime Emmy Award, evit un "Outstanding Television Movie and Outstanding Writing for a Limited Series, Movie, or Dramatic Special" evit Brooker.\nAdtapet diwar « https://br.wikipedia.org/w/index.php?title=Black_Mirror&oldid=1908441 »\nDernière modification le 5 Eos 2021, à 15:58\nKemmoù diwezhañ degaset d'ar bajenn-mañ d'an 5 Eos 2021, da 15:58.


Postet d'an 01/01/2021 - Pennadoù\nPa oa seitek vloaz René Abjean a gane gant laz-kanañ Plougerne. Holl al lazoù-kanañ parrezel a gane kantikoù nemetken e-barzh an ilizoù, d’ar mare-se, hag a-wezhioù kanoù profan war al leur-iliz : “Kenavo” pe c’hoazh“Kendalc’homp”.\nDiwezhatoc’h, goude bezañ klevet lazoù-kanañ eus Bro-Gembre, eus Bro-Skos hag eus Bro-Iwerzhon eo deuet ar soñj dezhañ da ganañ traoù all. Met krouiñ kempennadurioù evit ul laz-kanañ diwar ar c’hanaouennoù hengounel a oa diaes a-walc’h. En abeg da se e oa ret sevel kanoù nevez. René Abjean en doa goulennet digant Job An Irien sevel pozioù hag a ne vefent ket relijiel anezho. Er mod-se eo zo bet skrivet pozioù Ar Marc’h Dall gantañ.\nDaou-ugent vloaz war-lerc’h, an embanner Arnaud Elegoët a ginnig un enrollañ nevez eus ar ganadenn-mañ bet krouet gant René Abjean ha Lazoù-kanañ Penn-ar-Bed e 1979 en ur veskañ evit ar wezh kentañ binvioù hegounel (binioù-bras, bombard), telenn ha binvioù klasel. Ul levr-pladenn a zeuio er-maez tuchant.\nPerak ac’h eus bet c’hoant da enrollañ Ar Marc’h Dall en-dro ? Peur eo deuet ar menoz-se dit ?\nBet e oan bet o selaou Ar Marc’h Dall e iliz Ar Folgoad pa oan seizh vloaz e 1979. Soñj am eus e oan bet estonet gant ar sonerezh rak modern-kenañ em boa kavet anezhañ daoust ma oa kanet e brezhoneg... Hag un enebiezh etre yezh ar vro hag ar vodernelezh a oa evidon d’ar mare-se rak ne veze komzet brezhoneg nemet gant ar re gozh hervezon. Ne gomzen ket brezhoneg d’ar poent-se neuze ha chomet em fenn abaoe daoust da se... Un nebeud bloavezhioù zo em boa dizoloet ar c’homzoù a oa bet skrivet gant Job an Irien. Brav-eston ha fromus em boa kavet anezho.\nE 2018 em boa embannet Kan ar Bed, ur raktres pevar bloavezh sevenet gant 150 den. Berzh en doa graet al levr-CD-se. Tamm-ha-tamm em eus soñjet e vefe mat lakaat ar re yaouank (hag ar re all ivez) da zizoleiñ oberenn René Abjean ha Job an Irien rak a-vremañ eo chomet ar sonerezh hag ar c’homzoù. Un diouer a oberennoù evel-se zo er vro a gav din.\nPiv a gemer perzh e-barzh ar raktres-mañ ? Un tamm kempenn nevez zo bet graet d’an oberenn, e peseurt mod ?\nUr bern arzourien disheñvel a zo bet strollet er raktres : The Bulgarian Symphony Orchestra, meur a ganer eus ar strollad Allah’s kanañ, ar ganerien Véronique Autret, Petru Bracci ha Niculaiu Giustiniani, an telennour Dimitri Boekhoorn, ar sonerien Erwann an Torc’h hag Erwan Gwilhoù, taboulinoù Bagad Kemper, ar skeudennaouer Geoffrey Berniolle... Tro kant den a gemero perzh er raktres en holl.\nStumm kentañ Ar Marc’h Dall a oa bet sonaozet evit ul laz-kanañ, soloourien, bombardoù, telennoù, ur gitar boud, un toumperezh. Adkempennet eo bet oberenn orin René Abjean gant Rónán Ó Luasa evit ul laz-seniñ sinfonek met ur plas a vo roet da vinvioù ar vro ivez evel-just.\nE komzoù berr, penaos az poa kavet ha bodet holl ar sonerien-mañ evit enrollañ ar bladenn ?\nTamm-ha-tamm hon eus kavet ar sonerien. Evit Kan ar Bed hor boa klasket kenlabourat gant Laz-seniñ sinfonek Breizh. E penn kentañ e oant bet dedennet gant hor raktres rak prest e oant da genbroduiñ ar bladenn zoken. A-daol-trumm n’o doa respontet ket ken na dre bellgomz na dre bostel. Gortoz a reomp respont ar framm publik atav...\nNeuze hor boa ranket kavout un diskoulm all. Gwelet em boa pell zo ur gelaouadenn gouestlet da V/Bruno Coulais, ur sonaozour filmoù brudet, a lavare e oa ul laz-seniñ dreist staliet e Sofia a genlaboure gantañ evit e enrolladennoù. Dre chañs e oa chomet em spered. Bet e oamp bet e darempred ganto neuze. Dindan daou zevezh e oa bet renket pep tra. Ur gwir blijadur e oa bet mont da enrollañ Bulgarian Symphony Orchestra : muzisianed ampart, efedus, kontant da enrollañ, un degemer dreist. Evidomp e oa sklaer : ganto hor boa c’hoant da genlabourat ar wech-mañ adarre.\nEvit an delenn hor boa c’hoant mirout spered ar bladenn orin : gant ar strollad An Triskell e veze implijet kalz an delenn gant kerdin e metal. N’eus ket kalz a delennourien a implij an delenn-mañ. Dav e oa kavout ur gwall delennour rak lodennoù zo a zo diaes-tre da seniñ. A-drugarez d’an telennour Dominig Bouchaud omp bet e darempred gant Dimitri Boekhoorn en deus un dastumad telennoù er gêr hag a zo, dreist-holl, un telennour a-feson. Anavezout a rae an oberenn Ar Marc'h Dall ha pa oa bihan e plije dezhañ mont da sonadegoù An Triskell !\nMignoned deomp eo ar vuzisianed all, aes eo bet neuze ! Gant Erwann An Torc’h e vo enrollet ar binioù-bras ha gant Erwan Gwilhoù ar vombard. Sonerien bagad Kemper o doa enrollet taboulinoù sklent, ur gwir chañs eo ivez.\nUr bladenn nemetken a vo Ar marc’h Dall ? Sonadegoù a zeuio ivez war-lerc’h ?\nUl levr az aio da-heul ar bladenn. Warnañ e vo kavet ar c’homzoù e brezhoneg hag o zroidigezh e galleg, displegadennoù a bep seurt diwar-benn an oberenn, skeudennoù savet a-ratozh-kaer, ul lodenn bedagogel evit ar re yaouank diwar-benn mont en-dro ul laz-seniñ, ul laz-kanañ, un enrolladenn... Ha klask a raimp kinnig Ar Marc’h Dall war al leurenn diwezhatoc’h ivez evel-just !\nPenaos ac’h eus graet anaoudegezh gant Arno ha penaos eo deuet ar c’hoant da genlabourat ?\nAet eo Arnaud Elégoët e darempred ganin un nebeud mizioù ’zo evit kinnig din kemer perzh en enrolladur Ar Marc’h Dall. Dominig Bouchaud eo, telenner ha kelenner telenn eus Kemper en doa roet ma anv da Arnaud peogwir e ouie ez on perc’henn d’ur bern telennoù dishenvel-krenn an eil diouzh eben. Ha dav oa ober gant meur a delenn evit ar raktres-mañ. Anavezout a raen dija ar bladenn a-orin deuet er-maez er bloavezhioù dek ha tri-ugent. Brav ha dedennus em eus kavet atav an enrolladur a-orin, gant div delenn bet sonet gant ar vreudeur Quefféléant. Pa oan krennard, e oan o chom en Izelvroioù c’hoazh ha bet em eus tro da vont d’ur sonadeg pe ziv gant ar strollad Triskell e-pad ar vakansoù-hanv tremenet e Breizh. Brav eo ar pezh zo bet graet gant ar strollad-se. Un enor eo da genderc’hel gant al labour-se gant ar memes spered.\nPetra a blij dit e-barzh an oberenn-mañ. Daoust hag-eñ eo pouezus perzh an delenn enni ?\nDic’hortoz eo ar binviji bet implijet a-gevret e-barzh an oberenn-mañ : ur strollad kanerien hag ul laz-seniñ d’un tu, binviji hengounel (telennoù, fleütoù, bombard, binioù...) ha binviji a-vremañ ouzhpenn d‘un tu all.\nAdkempennet eo bet ar pezhioù penn-da-benn ar wech-mañ en un doare nevez. Doujus-kenañ eo bet Rónán Ó Luasa e-keñver labour René Abjean, met adgraet al labour kempenn gantañ. Ha pouezhus-kenañ perzh an delenn bremañ. Meur a delenn a son er memes mare ouzhpenn : a-wechoù e vin klevet o seniñ war beder zelenn dishenvel-krenn er memes pezh. Evit se eo ivez on bet pedet da zont da Gemper. Perc’henn da galz telennoù on : ugent pe dost ! Ha binviji a son en un doare all bewech.\nPeseurt telennoù zo bet dibabet evit klotañ ar gwellañ gant sonerezh René Abjean ?\nEizh telenn am boa kaset da Gemper evit an enrollañ, binviji “keltiek” pe get, “hengounel” pe get, kozh pe vodern gant kerdin disheñvel. Rak un dastumad bras telennoù disheñvel am eus, binviji ar Grennamzer, telennoù keltiek ha telennoù krouet nevez ‘zo. Kerdin disheñvel zo bet lakaet war ar binviji-se : kerdin karbon, niloñs, bouzelloù, dir, arem, laton, aour, kerdin reun-marc’h zoken ! Teknikoù disheñvel-grenn a implijan : doareoù da seniñ eus ar Grennamzer, teknikoù eus Amerika ar Greisteiz, teknikoù bet krouet ganin-me. Ivinoù hir am eus evit seniñ met treiñ a ran ma bizied ivez evit chom hep implijout an ivinoù. Awenet on gant an hengoun ha gant an hengoun kozh, o komposan e vezan kalz koulskoude, e stiloù disheñvel-krenn.\nEvit raktres Ar Marc’h Dall am boa div delenn awenet gant an telennoù roman, met brassaet ha modernaet, unan gant kerdin dir, un all gant kerdin karbon. Un delenn bet graet hervez un delenn gizellet war Iliz-Veur Chartres, gant he c’herdin arem am eus implijet kalzig ivez. Ur benveg all eus ar Grennamzer nepell diouzh hini Iliz-Veur Kemper am boa sonet ivez. Un delenn grouet nevez ‘zo, he deus perzhioù an telennoù barok eus Italia, met a zo keltiek memestra, am eus implijet kalz ivez. Ret oa ober gant meur a sonioù bewech, rak n’eo ket brav brav da glevout ar memes delenn teir gwech er memes mare !\nGant Arnaud ha gant an teknikour-son hon eus gwelet bewech peseurt telennoù a glote d’ar gwellañ. A-hend-all e oa notennoù diaes da seniñ a-wechoù. Ret oa mougañ ar c’herdin alies ouzhpenn, ul labour start !


Digemer mad - Wikimammenn\nMouez Meneou Kerne\nMoulerez ar Gwaziou, 1912 (p. -)\nDigemer mad Kenskrid ►\nGoulennet ho peuz diganin, ma c‘henvroadez ker, skriva eur gir a digemer mad en penn-kenta ho levrik. Ha setu aman ar gir-ze, eur gir hag am befe c‘hoant a vije lennet er bed holl, evit ma ouiche ar bed holl a zo ganet da Vreiz koz eur Verc’h dispar hag a c‘houez en hi c’halon, yaouankoc’h evit biskoaz, awen hon drouizezed gwechall, d’ar c’houlz ma vije troc’het gant felc’hier zakr bodik glaz an uhelvar en Koajou Brekilien.\nNen euz telen abed en ho taouarn, o Filomena. Ho pizied n’o deuz disket nemet gwriad, mes ho spered a nij a-uz d‘ho noadez, ho spered a zo eun « noadez-er » gant dioueskel lugernus, hag a oar gwriad hunvreou kaer, pere a bado pelloc‘h ’wit kement korfen pe kement broz ho po staget warne ho taoulagad skler, o kemenerez yaouank. Nann ! nen euz telen abed en ho taouarn, mes an ine a gan en ho mouez, pelec’h e man an delen arc’hant pe an delen aour kap da zon evelti ?\nN’am euz klewet ar vouez dudiuz-ze nemet eur wech ; mes, keit ha ma vewin, e klewin anezi, evel en deiz binniget — zonj ho peuz — ma zavas, dindan an oabr koumoulus, ewit meuli eur gonterez koz, kousket en bered Penvenan. Paour kez Liz Bellek ! Kalz a draou kaer a oa bet laret diwar he fenn, hag en gallek, hag en brezonek, gant tud kustum da gozeal braw. Mes pa dostaaz d’ar bez eur Gernewadez, gwisket e giz Roztrenn, ha pa ’n em lakaz da ganan, kroazet he daouarn ganti war hi davancher, ar maronad he devoa kompozet da vaouezik Treger, kement-hini a oa eno a blegaz e benn, evel pa vije bet Spered ar Varzed braz, Spered Gwenklan ha Taliezin, o tistrei d’ar vuhez war muzellou ar ganerez. Kenavo, adalek neuze, an dud gouiziek ! Holl e stouent o c’halonou dirak ar gemenerez dister, rak er plac’hig-ze Breiz koz a oa hadvew, Breiz koz a oa hadyaouank !\nAdtapet diwar « https://br.wikisource.org/w/index.php?title=Digemer_mad&oldid=83645 »\nKemmoù diwezhañ degaset d'ar bajenn-mañ d'an 17 Gen 2016, da 10:20.


Vandalerezh - Anjela Duval\n… Pa zigoris an nor er beure-se — ne oa ket sklaer-kaer an deiz c’hoazh — e oa dija ur big e toull an nor o ragachat, o lammikat hag oc’h ober likadennoù. Un tammig from a reas se din, daoust ma ne don ket gwell vrizhkredennek. N’eo ket seblant vat, hervez ar re gozh, ur big e toull an nor.\nDisoñjet ‘oa bet prim ganin avat ar big hag hec’h ardoù e-skeud va zamm prederi pemdeziek. Ken fall an amzer bemdez ; al labour o chom war-lerc’h ha me ken diva- lav ha ken gorrek, hag abuzet sav-taol war ar marc’had.\nNebeut goude kreisteiz, debret ganin va lein, ‘n ur selaou ar c’heleier hag ar « Jeu des Mille francs », ez is da glask un dornad glazur d’al lapined. Pe trouz a glevan ? Oi ! Adarre un heskenn-dre-dan ha n’emañ ket a-bell, gwall dost end-eeun…\nDont a reas trumm ar soñj din eus ar big da vintin, er porzh. Sede, emezon, ar c’hemennadur he doa d’ober din ‘michañs. Deomp da welout petra zo du-hont. Ar chas a harzhe par ma c’hellent. A-boan erru hanter Park-al-Leur : ur strakadenn spontus hag ur stroñsadenn evel ur c’hren-douar.\nKouezhet ‘oa unan eus kaerañ gwez ar Vro. Aze etre Maezoù-Wern va amezeg, ha va fark-me, « Ar Park Kreiz », ‘oa trizek gwezenn-dilh pe evlec’h pe oulm — pep korn-bro a vadez ar gwez ‘giz ma kar — kichen-ha-kichen, lod a grap ‘n un tu, lod en un tu all, lod war lein ar c’hleuz. Bez’ oant aze evel un Iliz-Veur o begennoù oc’h ober un doare bolz-toenn. Na kaer va Doue ! Na meurdezus ! e splannder o deil glas- du, d’an hañv bras. Na dudius da Ouel an Hollsent, gant o delioù melen-aour-ruz hañval ouzh ur boked bozenn ramzel. Ha fromusoc’h c’hoazh dindan an Heol goañv o tiskenn da gousket ‘dreñv tosenn Keriel, pa damoueze o begennoù dibourc’h, ar sklaerded ruz-limestra a live ken kaer ar C’hornôg. Ur marzh ! Dudi ar Gened ! Un daolenn bemdez o kemmañ ha da bep eur eus an deiz.\nUn daolenn vantrus eo a welan hiziv. Sic transit gloria mundi.\nDistroomp war ar big. Santet he doa ‘michañs ar gwalleur en hent. Rak domani ar big e oa ar bodad tilh uhel-se. Bep bloaz ‘veze un neizh en hini pe hini eus ar gwez, brañsellet en oabl etre an Neñv hag an douar. Hir ‘oa ar gwez ha tev hag eeun. O oad ? Me ‘grede din p’edon bugel edont dija ken bras ha ken kozh ha bremañ.\nNag a bet gwech on bet azezet dindan ar boked tilh marzhus-se ! Bihanik c’hoazh ez aen d’ar Park gant va zad. Pa veze tomm, e lavare din : « Kae du-hont, dindan an tilh, en disheol ; tapout a ri un taol-heol amañ, ‘kreiz ar park. » Pa zeue ur barrad glav, memes-tra : « Hast buan, bugel, mont du-hont da zisglav. »\nAn hent-karr a dremen dre zindan ar gwez ‘hed ar gostezenn-se d’ar Park-Kreiz, da vont d’ar parkoù izeloc’h, hag ar wrimenn a oa dalc’het naet etre ar c’hleuz hag an hent-karr. Hag aze ‘oa brav azezañ ; ha hervez ar c’houlz-bloaz e veze bleuñv da zastum a-vil-vern : bokidi-laezh, melion, kleier-glas, fleur-amann, stered-gwenn, keler, roz-koukoug ha brulu. Ya, straket ‘m eus bet burlu dindan ar gwez-se, gant plijadur ! Da vareoù all e veze irin, hogen, kraoñ-kelvez…\nHag ar Gwelva ‘oa ec’hon : Tosenn-Roudouvin gant he balanegi hag he lanneier aour-flamm, Kernoterioù-Vras ha Kernoterioù-Vihan gant o gwez-pabu e bleuñv, Toull-ar-C’harzh dindan Koad-ar-Waremm hag e wez-faou ; Kroaz-Delioù, Keravel, Roz-ar-Gernevez gant he raden rous d’an diskar, Keriel hag an ivinennoù du bras. Ha hiboud al Leger en draonienn. Ur baradozig d’ur bugel hunvreer eveldon !\nAze ivez e teue va zad da zebriñ e adverenn. Uhel e oa ar c’hleuz, ha gwaskedet gantañ ar wrimenn ouzh an avel-norzh. Ha gwechall, pa veze graet devezhioù bras da lakaat an here, e veze degaset ar c’hezeg e-skeud ar c’hleuz da zebriñ o sac’ha- dig kerc’h d’o adverenn ‘tro-pad ma tebre an dud o hini ivez. Bodet en-dro d’ur mell terinennad soub tomm plantet enni evel ur gurunenn an nav loa goad. C’hwec’h den ‘veze o skijañ, un’ o hadañ, un’ o kouch ar c’hezeg, un’ o hallat. Bara, amann, kig-sall ha sistr ‘veze debret goude ar soub. Mamm ha me a zegase an traoù-se d’ar park. Met ni a zebre goude er gêr. Ar beselloù goullo a yae ganimp en-dro. Ar baotred a rae ur c’hornedad ‘n ur gontañ ur fars bennak. Ral ‘oa o gwe- lout o wiskañ o chupennoù ; teurel a raent o chupenn dreist o divskoaz nemetken, ha war gein ar c’hezeg e veze laket ur sac’h goullo. Ne gomzan nemet eus ar Park- Kreiz. Pa vezed er parkoù all e veze graet ar memes tra. Klask al lec’h goudoret ouzh an avel. Met e nep park ne oa ul lec’h ken dudius hag er Park-Kreiz ! Paourkaezh gwez-tilh madelezhus !\nKalz a berzhioù o deus an tilh. An delioù glas a ra — pe a rae — ur boued saourus ha kreñvaus evit ar moc’h. Dirañset e vezent d’an nevez-hañv, a-varlennadoù, a- vanniadoù, a-sac’hadoù. Taolet e veze dour bervet pe tomm-kreñv warno. C’hwezh vat a save diwarno ! Brenn ha patatez poazh, ur banne laezh trenk, ha setu friko hag a blije kenañ d’ar moc’h. Aet eo ar c’hiz-se a-gostez evel kalz a re all.\nEr bloavezhioù sec’hour vras em eus gwelet alies troc’hañ brankoù tilh da deurel d’ar saout, ha n’eus ket pell c’hoazh : e 76, e oa ranket ober e meur a lec’h. D’amariñ keuneud e veze klasket gwialennoù-tilh daou, tri bloaz. N’o deus ket o far d’ober kevreoù. Aezet da weañ, gwevn hag eeun.\nPrizet-bras eo an tilh d’ober kirri, karrigelloù, krivizhier, paloroù, plegennoù, hag all. Siwazh ! Didronet eo ar c’hoad bremañ gant an houarn ! D’ober koad-tan n’eo ket dreist, ha kasaus eo da faoutiñ dre ma chom stag ha stag diwar-bouez un neu- denn-goad. D’ober treid-benvioù eo ponner un tamm, met solut hag hebleg, ne dorr ket krak ; ha bez’ ez eus benvioù hag a c’houlenn tilh end-eeun, evel ar palioù, pigelloù, herzhier ; sparloù eus ar c’hentañ a ra ivez an tilh. Gant ar revelañchoù-bloaz zo tu d’ober boutegi, mannioù, paneroù, hag all. Gant ar rusk, ni, bugale, a rae foetoù (skourjezoù) bihan da vont da vesa saout. Aezet-tre eo an tilh yaouank da zibluskañ e-glas. Gant teir ruban plañsonet ‘giz broen, graet ur skoulm tost d’ar beg, ha disilhet ‘giz beg un douchenn-ganab, klaviet war un troad gargl fourchellek ‘vit mirout ouzh ar foet da risklañ. Ne gouste ket ker hor c’hoarielloù ; ni o farde hon-unan. Hag evel madigoù, e kavemp mat ivez an tammoù rusk tilh yaouank, un doare chewing-gum ‘oa, gludek ha milis.\nMet an traoù trenk ha put zoken a gavemp ken mat all : triñchin, avaloù-pub-ili-dant (irin), koper, lus, mouar hanter darev, begoù drez (kig treut) hep kontañ ar c’histin hag ar kraoñ-kelvez, karotez ruz kriz, ha piz-glas kriz ‘oa madigoù evidomp ivez. ‘Oa ket eston ‘veze tapet an dipadapa ‘wechoù ! Met setu me troet diwar va c’haoz : distruj Kened hor Bro.\nEuzhus eo bremañ ar pennad kleuz noazh-se, plas ar gwez ken dudius, ha heugus ar\n« bailhobas » zo graet er parkoù ma’z int kouezhet, pennadet ha diskourret. Ar bilhoù treinet ‘n ur park all dre an douar labour goet gant ar glaveier, bilhoù oc’h ober 40 troatad-hed ha 3 droatad-tal, stag warne daou draktor, a lez war o lerc’h roudoù n’eo ket roudoù pav ur c’had ! Ar skourroù bras pennadet ‘hed skilhenn o deus rentet meur a gordenn goad-tan. Ar skourroù munut bountet a-heuz gant forc’h vras an traktor ‘n ur park izeloc’h, a vo devet war blas, da dommañ ar c’hou- moul ! Ar pailhoroù munut zo chomet a-strew war an douar-labour. Un daolenn van- trus ! Ma teufe ar re gozh war an douar da welout seurt labour ! Int hag a veze ken kempenn gante o douaroù, o c’hleuzioù. Int hag a denne implij eus an disterañ tra, gant poell ha muzul, ket o foraniñ netra… Keuz am eus ha keuz bras d’ar boked tilh meur-se ha n’edont ket va zra koulskoude, peogwir n’eo ket ar c’hleuz din. Met o c’harout a raen evel va zra va-unan. Kened ar Vro a zo d’an holl, evel m’eo d’an holl an Heol, al Loar, ar Stered, ar C’houmoul liesfurm ha liesliv, frond ar bleuñv ha kan an avel, hiboud ar stêr ha richan al labous… Emañ ar Vandaled o tistresañ dremm hor Bro hag o paouraat an douar. Dambrest ne vo goudor ebet nag ouzh an Heol suilh, nag ar yenien, na d’an dud na d’al loened… Tremen poent eo d’an Ekologourien sevel war o elloù ! Tremen poent eo deskiñ d’ar vugale doujañ an natur ha difenn buhez ar gwez, difenn hon hentigoù don, hor gwenodennoù romantel.\nKent ma vo aet Breizh da Ouelec’h ! Da Ouelec’h noazh ha digar.\n26 a viz C’hwevrer 1978


Ar skrivadenn - Milio hag ar viziterien noz\nVendredi 29 mai 2020 à 8:16 -\nNevez erruet e Porzh Avel e bro Vigouden eo Milio 11 vloaz, un avañtur nevez zo o kregiñ evitañ hag e vignoned tro-dro d'ur boubelenn...\nLennadenn Milio hag ar viziterien noz\nE kêr Le Mans e oa Milio o chom betek-henn. Mignoned en deus kavet buan e CM2 : Sten, Youenn hag ivez Tifenn...Sikouret e vo ar grennarded gant an aotroù Bleveg ivez, un den kozh trist.\nGolo Milio hag ar viziterien noz - Skol Vreizh\nSkrivadenn Milio hag ar viziterien noz\nA-raok kousket e teu soñj dezhañ ivez eus ar skeud war ar marc'h-houarn. Petra a oa deuet da glask er boubellenn ? Un dra en doa bannet d'al lastez dievezh ? N'en deus ket dispac'het kalz e-touez ar seier anezhañ, kavet en deus diouzhtu' pezh a oa o klask. Iskis memestra.\nAnnie Coz, ganet d'ar 6 Du 1945 e Ploneour-Lanvern, er Vro-Vigoudenn. Kelennerez war an alamaneg eo bet e Roazhon, a-raok mont war he leve ha kregiñ gant studioù brezhoneg er skol-veur.\nHe levrioù Bili er mor, Skol Vreizh, Danevelloù ,2014. Milio hag ar viziterien noz, Skol Vreizh. Romant polis evit ar grennarded (9-13 vloaz), 2015. Nolwenn, Bim hag al laer, Dastumad Priz ar Yaouankiz Keit vimp bev, 2016. Lucio e-kreiz K., Al Liamm 2019.\nGant he levr danevelloù Bili er mor, he deus bet Priz al levr faltazi e Prizioù 2015 , Priz Ker Gwened ivez hag Priz Per Jakez Helias.